Кремль қудрати заифлашаяптими? « Ўзбекистон Халқ Ҳаракати\nКремль қудрати заифлашаяптими?\n04 December 2020 - 16:57\nРоссиянинг ўз томорқасидаги таъсири хавф остида – Кремль қудрати заифлашаяптим? Қорабоғда юз берган ҳодисалар Москванинг нафақат жанубий Кавказ, балки бутун пост совет ҳудудидаги таъсири учун ҳақиқий геосиёсий фожеа бўлдими?\nКавказ тоғларидаги Дадиванк қишлоғида саккиз асрлик монастир бор. Унинг шундай ёнгинасига Россия аскарлари жойлаштирилди.\nАрман руҳонийси, аббат Ованнес ота аскарларни кутиб олади. “Келганингизга раҳмат”, дейди у жилмайиб.\n“Бу қадимий жойни вайрон қилинишидан сақлаш буюрилган бизга”, дейди 2000 нафар тинчлик сақловчи рус аскарларидан бири. Москва уларни баҳсли ҳудуд Тоғли Қорабоғ бўйлаб жойлаштирди.\n“Бу минтақада барқарорликнинг кафолати Россия бўлиб келган”, дейди менга бир аскар.\nДадиванк Кремль шафелигида тузилган сулҳ шартларига кўра, Арманистон Озарбайжонга қайтарган туманлардан бири Калбажарда жойлашган.\nМосква тинчлик битимини Россиянинг Жанубий Кавказдаги таъсирини сақлаб қолиш тасдиғи сифатида олқишлаган. Аммо олти ҳафталик уруш Россиянинг собиқ империя ҳудудида имконияти чекланиб қолганини ҳам кўрсатди.\n“Туркия учун яхши тиргак”\nТуркия Москванинг томорқасида рақиб ўйинчи сифатида пайдо бўлди. Анқаранинг қўллаб- қувватлови Озарбайжонга Россиянинг одатий иттифоқчиси Арманистон устидан ғалаба қилишига ёрдам берди. Энди эса Россия Нато аъзоси бўлмиш Туркиянинг ҳарбий кузатувчилари битим шартлари қанчалик бажарилаётганини кузатиш учун жанубий Каваказга келишига рози бўлди.\n“Қорабоғда юз берган ҳодисалар Москванинг нафақат жанубий Кавказдаги, балки бутун пост совет ҳудудидаги таъсири учун ҳақиқий геосиёсий фожеа бўлди”, дейди сиёсий кузатувчи Константин фон Эггерт.\n“Амалда биз Россия қуроллантирган, ўқитган арман армиясини турклар қуроллантирган ва ўқитган Озарбайжон армияси қандай мағлуб қилганини кўрдик. Президент Эрдоғаннинг Туркияси бу минтақада муҳим тиргакни қўлга киритди.”\n“Бундан Туркия, Хитой ва Эрон чиқарадиган хулоса шуки, улар Москва билан ортиқ келишиб ўтирмай ёки Кремлнинг қарши жавобидан ҳайиқмай Марказий Осий ва Жанубий Кавказга кириб боришлари мумкин.”\nДадиванкдан машинада 15 дақиқалик йўлда Арманистон назоратидаги Қорабоғ келади. Рус тинчликни сақловчи кучлари у ерга ҳам жойлаштирилган. Улар этник арман аҳолисини ҳимоя қилади. Аммо Гетаван қишлоғи аҳли уларни кўрганидан у қадар шод эмас.\n“Биз арманлар Путин яхши одам ва доим биз томонда туради деган ишончда бўлганмиз”, дейди менга Араик. “Аммо биргина имо билан, мана шу битим билан шунча жойни Озарбайжонга бериб юборди. Бу хато.”\nАммо ҳамма ҳам бу фикрга қўшилмайди. Мен Қорабоғдан қайтаётган арман аскарлари билан гаплашганимда улар урушни тугатишга ёрдам бергани учун Россиядан миннатдорликларини яшириб ўтиришмади.\n“Агар уруш давом этганда, ҳаммамиз ўлиб кетардик”, дейди бир аскар. “Озарбайжонда пул ҳам, қурол ҳам, ҳарбий аслаҳалар ҳам бизникидан кўпроқ.”\nРоссия қўшниларидан чақириқларга юз тутмоқда\n2020 йил Россия учун собиқ Совет Иттифоқи ҳудудида геополитик синовларга бой бўлди.\nРоссиянинг яқин иттифоқчиси бўлмиш Беларусда одамлар Россия дастагидаги диктатордан кетишни талаб қилмоқда.\nКремлнинг Александр Лукашенкога нисбатан тоқати тоқ бўлаётгани белгилари сезилса-да, унинг Лукашенкони қўллашга қарор қилгани беларусликларда аввал кўрилмаган даражада аксил Москва кайфиятни кучайтирди.\nОктябрь ойида Қирғизистонда юз берган инқилоб ҳам Россия учун кутилмаган бўлди.\nЎтган ойда Молдавада Кремл қўллаган номзод президентлик сайловида ютқазди. Ғарбга ён босувчи сиёсатчи Майя Санду Москва тарафдори бўлган амалдаги президент Игор Додонни мағлуб этди.\nАммо, Молдова мисоли кўрсатганидек, муваффақиятсизликларга қарамай Москвада ҳамон қўшниларига таъсир ўтказиш йўллари бор.\nМолдовада Россия ҳарбий базаси бор. Мамлакатнинг бир қисми – Днестр бўйи ўзини мустақил деб эълон қилган.\nУ ерда рус аскарлари расман тинчликни сақловчи ҳисобланади. Аммо бу база агар Молдова раҳбарияти Москва таъсир доирасидан чиқиб кетишга уринса, Кремль учун сиёсий дастак беради.\n“Бизнинг мақсадимиз Европа Иттифоқига яқинлашиш, ва умид қиламизки, бир кун келиб унинг аъзоси бўлиш”, дейди сайланган президент Санду пойтахт Кишеневда учрашганимизда.\n“Аммо бунга Россия йўл қўярмикан?” Россия Молдованинг Европа Иттифоқига қўшилишига қараб турадими?” деб сўрайман ундан.\n“Бу бизнинг танловимиз. Алал-оқибат бу давлатимизнинг ўзи истаган тараққиёт йўлини танлашдаги суверен қароридир.”\n“Аммо юртингизда Россиянинг 1500 аскари бор”, дейман мен.\n“Тўғри, аммо биз аскарларни олиб чиқиб кетишни талаб қилиб келяпмиз ва бундан кейин ҳам талаб қиламиз.”\n“Қўшнилардан воз кечиш”\nРоссияга қўшнилари устидан таъсирини сақлаб туриш қанчалик манфаатли?\n“Агар Россия бу таъсир доирасини сақлаб туриш учун қанчалик куч сарфлашини бир ҳисоб-китоб қилиб кўрсангиз ва Россия Европадаги катта бозорлар билан муаммо чиқармай савдони ривожлантирса қанчалик иқтисодий фойда олишини солиштирсак, менимча, тенглама бу қўшнилардан воз кечишни кўрсатади”, дейди Москва Карнеги Маркази илмий ходими Александр Габуев.\n“Аммо бу Кремль учун ҳиссий боғланиш. Кремлда ўтирганлар жосуслик хизматларидан чиққан одамлар, улар ҳамма ёқда фақат хавфни, ҳар бир дарахт остида Ғарб жосусини кўради. Шунинг учун улар бу давлатларга хавфсизлик белбоғи сифатида қарайди.”\nХуллас, янги воқелик – Хитой, Туркия, Америка ва Европа Иттифоқи каби минтақавий ўйинчилар сони ошиб бораётгани Россиянинг собиқ совет ҳудудидаги таъсирини чакламоқда. Москванинг ҳозирги мавқеи шу, у собиқ империядир.\n“Россия жамиятининг асосий қисми империячилик ғоясига боғланиб қолган”, дейди Константин фон Эггарт. “Аммо у империячилик билан хайрлашишига тўғри келади. Тарихан Россия империядан миллий давлатга айланиб бормоқда ва бу жараён муқаррардир.”


Андижонда ИИБ ходими шифокорни калтакладими? Бош...\n14.09.2020 10:55 0 5899\nКеча ижтимоий тармоқларда Андижонда шифокор ИИБ ходими томонидан калтакланганига оид хабар тарқалди. Узуқ-юлуқ лавҳада шифохонада икки эркак муштлашаётгани, уларни ажратишга уринаётган яна бир шахснинг ҳаракатлари беҳуда кетаётгани ва вояга етмаган бир боланинг жон ҳолат чинқирганини илғаш мумкин эди, холос. Лавҳа ортидан эса зўравон ИИБ ходими экани таъкидланади.\nҲолат бўйича Бош прокуратура билан боғланган «Xabar.uz» қисқа вақтда қуйидаги маълумотни олди.\nМаҳкама матбуот хизматига кўра, воқелик 2020 йил 29 август куни соат 17:30 лар чамасида Андижон туман тиббиёт бирлашмасига қарашли 3-сонли қишлоқ оилавий поликлиникасида юз берган. Шу куни навбатчилик қилаётган умумий амалиёт шифокори Ю.Озодбеков Андижон тумани, Кенгаш МФЙда яшовчи Ғ. Мадаминовнинг (1980 йилда туғилган) уч яшар жиянини коронавирус пандемияси билан гумон қилинган шахсларни жойлаштирувчи изоляция хонасида қабул қилмоқчи бўлади. Бундан жаҳли чиққан Ғ.Мадаминов навбатчи шифокор Ю.Озодбеков билан ўзаро жанжаллашиб кетади ва уни уриб, тан жароҳати етказади.\nМазкур ҳолат бўйича олиб борилаётган терговга қадар текшириш ҳаракатлари давомида Ғ.Мадаминов ва шифокор Ю.Озодбеков ўзаро ярашиб олишганлигини, бир-бирига нисбатан ҳеч қандай даъво ёки эътирози йўқлигини билдириб, суд-тиббий экспертизадан ўтишдан бош тортишади. Шундан келиб чиқиб, терговга қадар текширувни тугатиш тўғрисида қарор қабул қилинган.\nТўпланган ҳужжатлар назорат тартибида ўрганилганида профилактика инспектори суриштирув ҳаракатларини бир томонлама олиб борганлиги, ҳолатга гувоҳ бўлган қўшимча шахсларни аниқламаганлиги, ижтимой тармоқларга акс этган ҳолатларини иш ҳужжатларига қўшмаганлиги ва бошқа суриштирув ҳаракатларини олиб бормасдан шошма-шошарлик билан ҳеч қандай процессуал аҳамиятга эга бўлмаган қарор қабул қилганлигини аниқланди.\nШунга кўра, мазкур қарор 13 сентябрь куни Андижон туман прокурори томонидан бекор қилиниб, туман ИИБ ҲПБ ТП профилактика инспектори Ф.Иргашевга нисбатан хизмат текшируви тайинланган.\nБош прокуратура матбуот хизмати «зўравон ростанам ҳам ИИБ ходимими?» деган саволга қуйидагича аниқлик киритди: жанжаллашган фуқаро Ғ.Мадаминов, унинг укаси Ш.Мадаминов туман ИИБ тезкор вакили вазифасида ишлайди. Ҳозирча у шифохонага акаси ва шифокор ўртасида жанжал бўлиб ўтганидан сўнг етиб боргани маълум.\nАндижон shifokor жанжал Бош прокуратура ИИБ ходими


Интим либослар: Ўзбекистонда қандай ички кийимлар мода бўляпти\n06:10 26 Ноябр 2020\n19:06 11.09.2019 (Янгиланган 19:18 11.09.2019) Ҳавола олиш\nИнтим гардеробига эътибор бермайдиган аёл кам учраса керак. Ўзбекистонда аниқ сабабларга кўра бу мавзуда гапириш таъқиқланган, бироқ бу республикадаги гўзалларни бежирим ички либослар умуман қизиқтирмайди дегани эмас.\nТОШКЕНТ, 11 сен – Sputnik. Тошкентда 11 сентябрда очилган халқаро тўқимачилик кўргазмасида Sputnik Ўзбекистон мухбири ички кийим борасида республика аёлларининг истаклари билан таниниш имконига эга бўлди.\nИчки либослар ишлаб чиқарувчи компания директори Елена, ўзбек аёллари қандай турдаги маҳсулотларни афзал кўрадилар деган саволга табассум ила: кўпчилик фикрига кўра, мусулмон аёллари чиройли ич-кийимга қизиқмайди, деб ўйлайди. Аммо аслида бундай эмас.\n"Биласизми, бу Осиё, яъни Шарқ. Табиийки, одамлари ҳам ҳашаматни яхши кўради", - дейди у.\nЕленанинг сўзларига кўра, мижозлар шарқона, "услуб жиҳатидан қадимги замонларни эслатадиган" мотивдаги либосларни танлашади. Шу билан бирга, улар қулайлик, жозибадорлик, ўзига хосликни сақлаб қолишни исташади.\n"Биз бунинг учун ноодатий, баъзан жуда қимматбаҳо матолардан фойдаланган ҳолда модани ушбу тенденция билан уйғунлаштиришга ҳаракат қилмоқдамиз. Ҳар бир мижозга у истаган ички кийимни тикиб берамиз", - дейди суҳбатдош.\nЕлена кичик сирни очади: "Сўнгги пайтларда кўплаб интим маҳсулотларга ихтисослашган дўконлар жуда ноодатий нарсалар, хусусан, чармдан тайёрланган ички либосларни буюртма қилмоқдалар".\nАёл сўзларига кўра, ички кийим - бу ўз имиджни шакллантириш, вақти-вақти билан ўзини янги нарсалар билан хурсанд қилишнинг ажойиб усули ҳисобланади.\n"Чиройли, нафис ички кийим ҳеч қачон кўплик қилмайди", – деб қўшимча қилади аёл.


Шаҳзода Гарри онаси малика Диананинг тақдири ўзида такрорланаётганини айтди | Qalampir.uz\nШаҳзода Гарри онаси малика Диананинг тақдири ўзида такрорланаётганини айтди\nОлам\t01 Март 14:45 5300\nСассекс герцоги Гарри рафиқаси Меган Маркл билан биргаликда машҳур америкалик журналист Опра Уинфрига интервью берди. Суҳбат давомида у онаси малика Диана ҳақида ҳам гапирган. Бу ҳақда "BBC" хабар бермоқда.\nШаҳзода Гарри бир вақтлар Уэльс маликаси билан бўлган воқеа ўзи билан такрорланаётганидан хавотирда эканини тан олган.\nБритания қироличаси Елизавета II нинг набираси ушбу оғир пайтларда рафиқаси Меган Маркл унинг ёнида бўлганидан хурсанд эканини айтган.\nГерцог малика Диана 1996 йилнинг август ойида эри, Уэльс шаҳзодаси Чарльз билан ажрашгани сабабли қироллик оиласини тарк этганда нималарни бошдан кечирганини тасаввур ҳам қила олмаслигини таъкидлаган. Ўшанда малика Диана қироллик олий мартабасидан воз кечган.\nАввалроқ, герцог ва герцогиня Гарри ва Меган Британия Қироллик оиласига аъзолик мақомидан ва унга қўшиб берилган қироллик вазифаларидан бутунлай воз кечгани ҳақида хабар бергандик.\nМаълумот ўрнида, Уэльс шаҳзодаси Чарльзнинг кенжа ўғли Гарри 2017 йил ноябрь ойида америкалик ажрашган актриса Меган Маркл билан унаштирилган. Уларнинг тўйи 2018 йил 19 май куни Виндзорда бўлиб ўтди. Бир йил ўтгач, улар Арчи исмли ўғил кўрди.\n2020 йилда Гарри ва унинг рафиқаси қироллик оиласи билан келишган ҳолда “Зоти олийлари” унвонига ва SussexRoyal брендига бўлган ҳуқуқларидан маҳрум бўлиб, расмий қироллик вазифаларидан воз кечганликларини эълон қилди.\nМаълум бўлишича, улар буни молиявий мустақилликка эришиш учун қилган. Ушбу қарор 2020 йил март ойида кучга кирди. Шаҳзода бир йил ичида фикрини ўзгартиришга ҳақли эди.\n10 Июнь 15:45 39770\n10 Июнь 20:28 31559\n11 Июнь 19:36 22783\n11 Июнь 19:00 21318\n12 Июнь 01:20 15681


«Солиқ ва божхона хабарлари» газетасининг 2020 йил 27 октябрь 43-сони - Gazeta.Norma.uz\n«Солиқ ва божхона хабарлари», №43, 2020й. 27 октябрь\nДавлат солиқ қўмитаси «Солиқ ҳисоботининг шаклларини тасдиқлаш тўғрисида»ги қарорга қўшимчалар киритиш ҳақида»ги қарорни қабул қилди (АВ рўйхат рақами 3221-1, 20.10.2020 й.).\nКорхона автомобилни ҚҚС билан сотиб олган. У хизмат мақсадлари учун олинганлиги сабабли ҚҚС ҳисобга олинмади ва таннархга киритилган. Кейинчалик автомобилга амортизация ҳисобланган. Энди уни сотишга қарор қилинди. Кейинчалик автомобиль сотилганда корхона ҚҚСни ҳисобга олиши мумкинми?\nАмалиётда корхона товарлар ёки хизматларни бепул олган вазиятлар учрайди. Бу ҳолда «кирувчи» ҚҚС билан қандай йўл тутиш лозим, уни ҳисобга олиш мумкинми?\nШу йилдан бошлаб корхона дивидендларни тўлашда солиқ базасини ўзи томонидан олинган дивидендлар суммасига камайтириши мумкин. Ушбу тартиб хусусий корхоналарга ҳам татбиқ этилади, сабаби хусусий корхона мулкдорига соф фойдадан тўланадиган даромадлар дивидендларга тенглаштирилади (янги таҳрирдаги СК 41-м. 4-қ.). Buxgalter.uz илтимосига биноан мулкдорга ҳисобга олишни қўллаган ҳолда қандай қилиб дивидендларни тўлаш ва ушбу операцияни бухгалтерия ҳисобида акс эттириш ҳақида «Norma» компанияси эксперти Дилором САИДОВА сўзлаб берди.\nАгар умумий овқатланиш, дам олиш, туризм, маданият, спорт ва таълим соҳасида хизматларни хорижий компания кўрсатса, ким ҚҚСни тўлаши керак? Бунда қандай қилиб реализация қилиш жойини тўғри аниқлаш мумкин?\nКорхона дарё ўзани ҳудудида ажратилган ер учаткасида тош-шағал аралашмасини кавлаб олишни амалга оширмайди, балки уни кейинчалик қайта ишлаш ва реализация қилиш учун сотиб олади. У айланмадан олинадиган солиқ тўлаши мумкинми?\n2 та юридик шахс МЧЖ муассислари ҳисобланади. Муассислар улардан бири МЧЖ устав фондидаги ўз улушини иккинчисига текин беришига келишиб олишди. Иккала муассис ҳам ЎзР резиденти ҳисобланади, умумбелгиланган солиқларни тўлайди. Улушни текин бериш қандай солиқ оқибатларини келтириб чиқариши мумкин?\n2020 йил сентябрь ойида корхона солиқ солиш мақсадларида бинони унинг қийматини бозор қийматига тўғрилаб қайта баҳолади. Аввал кўчмас мулк тўлиқ амортизацияланган. 1. Қайта баҳолаш қандай бухгалтерия проводкалари билан расмийлаштирилади? 2. Кейинчалик мазкур бино бўйича амортизация қандай ҳисобланади?\nКорхона (айланмадан олинадиган солиқни тўловчи, асосий фаолият тури – автосервис хизматлари кўрсатиш) мунтазам равишда автомобилларга хизмат кўрсатиш давомида ҳосил бўладиган металл бўлакларини қора металлни қайта ишлаш корхонасига топширади. Қора металлни қайта ишлаш корхонаси топширилган металл бўлакларини уларнинг сонига ва белгиланган нархига қараб ҳисоблайди ҳамда бизнинг номимиздан қоғоз шаклидаги ҳисобварақ-фактурани беради, кейинроқ эса ундаги суммани ўтказади. Бу корхонамизнинг реализация қилиш бўйича айланмаси бўлганлиги сабабли ушбу суммага ЭҲФ тақдим этишимиз лозим. 2020 йилнинг III чорагидан бошлаб Айланмадан олинадиган солиқ ҳисоб-китобининг 3-устуни 010-сатри тақдим этилган ЭҲФга асосан автоматик тарзда шакллантирилади. 2020 йилдан бошлаб металл парчаларини топшириш алоҳида фаолият тури ҳисобланадими? Ундан тушган тушумнинг ҳаммасига айланмадан олинадиган солиқ солинадими?\nНодавлат нотижорат (диний) ташкилот тадбиркорлик фаолиятини юритмайди, фақат солиқ агенти сифатида ходимларнинг иш ҳақидан ижтимоий солиқ ва ЖШДС тўлайди.\nЭҲФга ўтиш билан солиқлар бўйича ҳисоботлар юқори даражада автоматлаштирилмоқда. Бир томондан, бу бухгалтерлар ва солиқчилар учун қулайдир. Бошқа томондан – товарларни (хизматларни) реализация қилишдан олинган даромадни Айланмадан олинадиган солиқ ҳисоб-китобида (9-илова, АВ рақами 3221, 24.02.2020 й.) автоматик тарзда акс эттириш амалиётда талай саволлар туғдирмоқда. Ҳисоб-китобни қандай тўғри тўлдириш тўғрисида buxgalter.uz илтимосига биноан «Norma» компанияси эксперти Дилором САИДОВА гапириб берди.\nСолиқ органлари йирик солиқ тўловчилар жумласига кирадиган тадбиркорлик субъектлари рўйхатини яна кенгайтирди. ДСҚ ҳузуридаги Ҳудудлараро инспекциянинг хабарномасини олган хўжалик юритувчи субъектларда шубҳа туғилмоқда: қабул қилинган қарор қонунийми, ахир календарь йил якунланмади-ку? Buxgalter.uz илтимосига биноан вазиятни солиқ маслаҳатчиси Гулнора ЭРГАШЕВА шарҳлаб берди.\nКорхона ўзининг атрофидаги ҳудудни ободонлаштириш учун 200 млн сўм харажат қилди, жумладан умумий фойдаланишдаги автомобиль йўли асфальт қилинди. Ободонлаштирилган ҳудуд кадастр ҳужжатлари бўйича корхонага тегишли эмас. 1. Корхонанинг атрофидаги ҳудудни ободонлаштириш харажатлари бухгалтерия ҳисобида қандай акс эттирилади? 2. Бу қандай солиқ оқибатларига олиб келиши мумкин?\nКорхонага кўп қаватли уйдаги квартира тегишли бўлиб, у вилоят филиалларидан хизмат сафарига юборилган ходимларнинг яшаши учун фойдаланилади. Ушбу кўчмас мулк объекти бўйича мол-мулк ва ер солиқларини тўлаш зарурми?\nЎзРдаги хорижий компания ваколатхонаси бош компаниядан курьер хизмати орқали компаниянинг дастурий маҳсулоти тақдимотини ўтказиш учун намойиш дастури туширилган флэшкани олган. Флэшка қиймати 120 АҚШ долларига тенг. Божхона органлари уни божхонадан ўтказишда божхона тартиб-таомиллари учун ҳисобни тақдим этдилар. Хорижий компания ваколатхонаси доимий муассаса ҳисобланади. Флэшка қиймати фойда солиғи бўйича солиқ базасига киритиладими?\nАвиакасса Москва-Тошкент йўналиши бўйича чартер рейс ташкил қилди. Бунинг учун авиакасса Ўзбекистонда доимий муассасага эга бўлмаган Россия авиаташувчиси билан импорт шартномасини тузди. Россия авиаташувчиси томонидан чартер рейсни ташкил этиш шартнома предмети ҳисобланади. Авиакассамиз ўриндиқлар сонига қараб чартер рейс қийматини тақсимлади, ўз нархини қўшди ва йўловчиларни ташиш учун авиачипталарни сотди. ҚҚСнинг ноль даражали ставкаси бўйича солиқ солиш мақсадларида ташкилот халқаро ташишлар чартер рейси авиакассаси ҳисобланадими?\nКорхона (МЧЖ) чакана дўконга эга. Янги онлайн-касса аппаратини ўрнатдик. Аввал оддий НКМдан фойдаланганмиз ва кассир-операциячининг назорат-касса дафтарини юритганмиз. 1. Аввал фойдаланилган НКМни рўйхатдан чиқариш лозимми? 2. Онлайн-НКМдан фойдаланилганда кассир-операциячининг назорат-касса дафтарини юритиш лозимми?\nАгар имтиёз мавжуд бўлса, «импорт» ҚҚС ҳисоби қандай юритилади? Импорт қилувчи корхоналар бухгалтерларида имтиёздан фойдаланишда ҚҚС бўйича ҳисобга олиш механизмини қўллаш ва хизматлар импортини ҚҚС бўйича солиқ ҳисоботида акс эттириш тартиби билан боғлиқ саволлар туғилади. Вазиятни buxgalter.uz илтимосига биноан «Norma» компанияси эксперти Ирина АХМЕТОВА тушунтирди.\nХизматлар импорти қисмида мазкур тартиб-таомилнинг ўзига хос жиҳатлари Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисидаги низомда (2-илова, ВМнинг 14.08.2020 йилдаги 489-сон қарори) баён этилмаган. Бошқа норматив ҳужжатларда ҳам ушбу масала юзасидан алоҳида аниқлаштиришлар мавжуд эмас. Бухгалтерлар учун ёрдам тариқасида buxgalter.uz солиқ маслаҳатчиси Гулнора ЭРГАШЕВАдан йўл-йўриқ олди.\nПрезидентнинг 21.10.2020 йилдаги 6091-сон Фармони билан экспорт фаолиятини молиявий қўллаб-қувватлашни янада кенгайтириш чора-тадбирлари белгиланди (ҳужжат матни «Норма маслаҳатчи» мазкур сонининг ҳужжатлар пакетида чоп этилмоқда).\nПрезидентимизнинг коронавирус пандемияси сабабли юзага келган мураккаб даврда халқимизга кўрсатаётган эътибори, яратилаётган шарт-шароитлар ва ғамхўрлик халқимиз томонидан муносиб эътироф этилмоқда.\nКорхонамиз шу йилда ишлаб чиқарилган янги автокранни олиб келмоқчи. Унга нисбатан утилизация йиғими қўлланиладими?\nЯқинда 2 ёки 3-усулга мослашувчан ёндашувга асосланган ¬6-божхона баҳолашининг захирадаги усулини қўллашда божхона қиймати тўғри ҳисобланганлигига баҳо бериш учун мантиқий назоратнинг янги фильтрлари амалга киритилди.\n2 йил олдин фирмамизнинг ишлаб чиқариш фаолияти учун божхона тўловлари ва қўшилган қиймат солиғини тўлашдан озод этилган ҳолда автопогрузчикларни импорт қилган эдик. Ҳозирги кунда МЧЖ ёпилиши муносабати билан мол-мулкларимизни сотаяпмиз. Олиб кириш чоғида ушбу автопогрузчиклар янги бўлиб, уларнинг амортизация муддати ҳали тугамаган тақдирда уларни реализация қилиш вақтида божхонага тўловларни (имтиёз бўйича тақдим этилган) қайтаришимиз лозим бўладими?\nЭнергия самарадорлигига доир товарларни маркировкалаш мажбурияти қайси ҳужжатда назарда тутилганлигини айтиб берсангиз. Олиб киришда у татбиқ этиладиган приборлар рўйхати мавжудми? Оддий маиший лампалар унга киритилганми?\nЎзбекистонлик компания ускунани етказиб бериш ва мамлакатимизда монтаж қилишга импорт шартномасини тузди. Шартномага кўра ускуна у ўрнатилган пайтдан бошлаб 36 ой мобайнида ишдан чиққудек бўлса уни кафолатли алмаштириш мажбурияти бор. У соз ишловчи ускунага иложи борича тез муддат оралиғида алмаштирилиши керак. Бироқ бузилган ускунани олиб чиқиш (вақтинча олиб чиқиш) ҳамда соз ишлайдиган ускунани олиб кириш (реимпорт) тартиб-таомилига камида 1 ой кетади. Импорт қилувчида доимий захираларни яратиш заруратини туғдирмаган ҳолда «олдини олувчи» тамойили бўйича бундай ускунани олиб кириш-олиб чиқиш қандай расмийлаштирилади? Унинг ЎзРда янги ускунаси аллақачон бор, ундан носоз ускунани зудлик билан алмаштиришда фойдаланади, носоз ускунани эса у янгисига алмаштириб берилгандан кейин уни янгисининг ҳисобига экспортчига қайта жўнатиб юборади. Жавоб ЎзР ДБҚ Божхона назоратини ташкил этиш бошқармаси кўмагида тайёрланди.


Путин: кимдир Асадни йўқ қилиш учун ИШИДдан фойдаланмоқда\n14:43 / 29.09.2015\nРоссия президенти Владимир Путин ИШИД глобал террористик ташкилотга айланганини тан олди, деб ёзади ТАСС ахборот агентлиги. Шу билан бирга, у айрим кучлар ундан Суриянинг амалдаги президенти Башар Асадни йўқ қилишда фойдаланаётганини таъкидлади.\n“У ўзига хос террорчи ташкилотидир, глобал даражага чиқмоқда. Улар ўз олдиларига Португалиядан Покистонгача бўлган ҳудудда халифалик қуришни мақсад қилиб қўймоқдалар. Улар аллақачон исломнинг муқаддас шаҳарлари – Макка ва Мадинага даъво қилмоқда. Уларнинг фаолияти ўз назорати остидаги ҳудудлардан ташқарида ҳам давом этмоқда”, - деди у Чарли Роузга берган интервьюсида.\nРоссия ИШИДга қарши курашда қандай стратегияни қўллаши ҳақидаги саволга жавоб бераркан, Путин Асад қўшинларини қўллаб-қувватлашини таъкидлади.


Эртадан яна бир телеканал тест режимида иш бошлайди - EFFECT.UZ\n. 22:31 | 31.08.2021\nЎзбекистон Республикаси давлат мустақиллигининг 30 йиллиги муносабати билан мамлакатимизда яна бир янги нодавлат телеканал ўз фаолиятини бошламоқда\nЎзбекистон электрон оммавий ахборот воситалари миллий ассоциацияси (ЎзEОАВМА) муассислигидаги Renessans TV телеканали жорий йилнинг апрель ойида ЎзEОАВМА ташаббуси билан бир қатор вазирлик ва идоралар ҳамкорлигида ишлаб чиқилган «Янги Ўзбекистон. Янги нигоҳ» медиа дастури доирасида ташкил этилмоқда.\nRenessans TV телеканали 2021 йил 1 сентябрь соат 6:00 дан тест режимида ўз эфирини бошлайди. Ҳозирча республиканинг 70% ҳудудини қамраб олиши кўзда тутилган телеканал кейинчалик босичма-босқич бутун Ўзбекистон бўйлаб ўз медиамаҳсулотларини тақдим этади.\n“Айни пайтда ассоциациямига аъзо бўлган 48 телерадиоканалнинг 13 тасини ҳудудлардаги 13та нодавлат телеканаллар ташкил этади, – дейди ассоциация директори ўринбосари Р.Жабборов. – Уларнинг ҳар бири ўз аудиторияси, ўз тарқалиш ҳудудига эга бўлгани сабабали бир-бири билан рақобатлашмайди. Renessans TVнинг асосий мақсади ушбу телеканалларни ягона телевизон тармоққа бирлаштириш, ҳар томонлама қўллаб-қувватлашдан иборат. Ўз навбатида жойлардаги жараёнларни, воқеа-ҳодисаларни мунтазам ёритишда ҳудудий нодавлат телеканаллар ҳам бизга яқиндан ёрдам беришади”.\nҲудудий нодавлат телеканалларнинг аксарияти сифатли, лицензияланган медиа-маҳсулотларни сотиб олиш имкониятига эга эмас. Renessans TV эса, Ўзбекистон кинематография агентлиги, хусусий киностудиялар, тегишли ташкилотлар билан шартнома асосида турли медиа-маҳсулотлар, фильмлар ва сериалларни мазкур телевизион тармоқ орқали томошабинларга тақдим этади. Шунингдек, жамиятимиздаги долзарб масалаларнинг етакчи экспертлар, тегишли мутасаддилар, таниқли журналист ва блогерлар иштирокидаги муҳокамасига бағишланган турли форматдаги кўрсатувлар эфирга узатилади.\nTeglar:Renessans TV, Телеканал\nТелеканал ходимларининг хотира картасини «еб қўйишди»


Мазкур мурожаат жорий йилнинг 26 сентябридан буён Тадбиркорлар ва ишбилармонлар ҳаракати — Ўзбекистон Либерал-демократик партиясининг ҳудудий ташкилотларида фаолият юритаётган Ўзбекистон Республикаси Бош вазири қабулхонаси орқали қабул қилинган эди.\n— Келаётган мурожаатлар Ўзбекистон Республикасининг «Жисмоний ва юридик шахсларнинг мурожаатлари тўғрисида»ги Қонуни ва бошқа меъёрий ҳужжатлар, Ўзбекистон Республикаси Вазирлар Маҳкамасининг 2016 йил 20 сентябрдаги жисмоний ва юридик шахсларнинг мурожаатлари билан ишлашни тубдан такомиллаштириш бўйича йиғилиши баёни билан тасдиқланган тартибда кўриб чиқилмоқда, — дейди ЎзЛиДеПнинг Тошкент вилояти кенгашидаги Ўзбекистон Республикаси Бош вазири қабулхонаси ҳуқуқшуноси Санжар Эвадиллаев. — Изчиллик билан амалга оширилаётган жараённинг биринчи босқичида жисмоний ва юридик шахсларнинг мурожаатини масъул ходим қабул қилиб, ахборот тизимига киритади. Иккинчи босқичда махсус ишчи гуруҳи ўргангач, тегишли вазирлик, идора ва ҳокимликларга мурожаат қилинмоқда.\nЎзЛиДеП қабулхонаси орқали ҳозирга қадар 1,8 мингдан зиёд мурожаатлар келиб тушди. Уларнинг 40 фоизи прописка, биопаспорт олиш ва фуқаролик масалаларига тааллуқли. Маълум қисмини содир этилган ўғирлик, фирибгарлик ҳолатлари, шунингдек, тергов ҳаракатларини амалга оширишда йўл қўйилган камчиликлар, ички ишлар органларига ишга кириш ва қайта тиклаш, банклардан сармоя олиш ва шу каби масалалар ташкил этаётир.\nАйни вақтда мурожаатларнинг 1 минг 480 таси кўриб чиқиш жараёнида бўлса, 320 мурожаат юзасидан тушунтириш берилган. Қатор жисмоний ва юридик шахсларнинг мурожаатлари тўлиқ қаноатлантирилган. Мисол учун, Қашқадарё вилояти, Косон туманида яшовчи фуқаро А. Асадовнинг «Qarshi Grand Tour» масъулияти чекланган жамиятига меҳмонхона фаолиятини ташкил этиш мақсадида инвентар ва жиҳозлар сотиб олиш учун йирик суммада узоқ муддатли кредит ажратиш масаласидаги қилган мурожаати ижобий ҳал этилди. Тошкент вилояти, Оҳангарон туманида яшовчи фуқаро Т. Одиловнинг фермер хўжалигига тегишли ер майдони туман ҳокимлиги томонидан ноқонуний олиб қўйилганлигидан норози бўлиб ёзган мурожаати Тошкент вилояти прокуратураси томонидан кўриб чиқилиб, қаноатлантирилган.\nМазкур рукндаги бошқа мақолалар: « Фракциялар 2017 йилги Бюджетнома ҳамда Бандлик дастури лойиҳаларини муҳокама қилди\tСуд ҳокимияти мустақиллиги »


БМТ мутахассиси: Ҳаётидан мамнун вояга етаётган фарзанд жиноятга қўл урмайди - zarnews.uz\nБугун Самарқанд шаҳрида Халқ таълими вазирлиги ва БМТнинг Наркотиклар ва жиноятга қарши кураш минтақавий бошқармаси билан ҳамкорлик доирасида “Таълим адолат учун” шиори остида тренинг машғулотлари ўтказилмоқда. Тренингда Самарқанд, Жиззах, Навоий ва Бухоро вилояти халқ таълими бошқармалари вакиллари, умумий ўрта таълим мактаблари раҳбар ва педагог ходимлари иштирок этмоқда.\n- “Таълим адолат учун” ташаббусининг мамлакатимизда жорий этилиши 2018 йилдан бошланиб, икки йилдан бери амалиётда ўзининг ижобий натижаларини бермоқда, - деди БМТ вакили Гульнар Кудайбергенова. – Ўқитувчилар ўқувчилар онгига қонун устуворлиги маданиятини шакллантириш, жиноятчилик ва коррупцияга қарши курашиш кўникмасини ривожлантиришга хизмат қилувчи қадриятларни сингдириши лозим.\nТренингда ўқитувчиларга БМТ мутахассиси Индира Муқимова болаларни ва аёлларни зўравонликдан асраш ҳақида ўқув курси ўтди.\n- Гендер тенглик дегани эркак ва аёл ҳамма вазифада тенг дегани эмас, балки улар ҳуқуқларда тенгдир, - деди у. – Аёлга нафақат моддий, балки маънавий ва руҳий мадад бериш керак. У ўзини бахтли ҳис этса, оилада тарбия топаётган болалар ҳам бахтиёр улғаяди. Ҳаётидан мамнун бўлиб вояга етган фарзандлар жиноятга қўл урмайди.\nСеминар доирасида ўқитувчилар учун аёлларга нисбатан зўравонликнинг олдини олиш бўйича “Ҳурмат” рисоласи ва болаларга нисбатан зўравонликни бартараф этиш бўйича еттита стратегияни амалга ошириш бўйича “Илҳом” қўлланмалари тақдим этилди. Ўқувчиларни коррупция, гиёҳвандлик каби жиноятлардан асраш бўйича интерфаол усулда машғулотлар ўтиш, мультфильмлар намойиш этиш орқали тарбиялаш сирлари тушунтирилди.\nМазкур ўқув курси БМТнинг ҳар йиллик “Гендер зўравонликка қарши 16 кун” халқаро компаниясининг асосий тадбирларидан бири ҳисобланади.\nСеминар икки кун давом этади.\nТеглар: БМТ вояга етмаганлар


Маккага каъбапўш жўнатган темурий шаҳзода ёхуд Шоҳруҳ Мирзонинг ҳукмронлик даври | Qalampir.uz\nМаккага каъбапўш жўнатган темурий шаҳзода ёхуд Шоҳруҳ Мирзонинг ҳукмронлик даври\nТаҳлил\t13 Август 20:06 12858\nСоҳибқирон Амир Темур Хитойга юриш вақтида қаттиқ шамоллаб, 1405 йил 18 февраль куни Ўтрор қалъасида вафот этди. Соҳибқироннинг кутилмаганда вафот этиши темурий шаҳзодалар ўртасида тожу-тахт учун кураш оловини аланга олдиради. Фақатгина 1409 йилнинг сўнгида Шоҳруҳ Мирзо Мовароуннаҳрни эгаллаб, темурий шаҳзодалар ўртасидаги тахт учун курашга чек қўяди. Галдаги тарихий мақоламизда Соҳибқирон Амир Темур давлатининг қайта тикланиши ҳамда Шоҳруҳ Мирзонинг ҳукмронлик даври ҳақида сўз юритамиз.\nАмир Темурнинг кенжа ўғли Шоҳруҳ Мирзо 1377 йил 20 август куни дунёга келган. Унинг онаси Тағой Туркон оғо туркий қорахитой уруғидан бўлиб, келиб чиқиши бўйича ўртаҳол хонадон вакиласи эди. 1383 йилда Шоҳруҳнинг онаси вафот этади. Кейинчалик, шаҳзоданинг тарбияси билан Сарой Мулк хоним шуғулланади. Шоҳруҳ Мирзонинг сиёсий фаолияти 1397 йилдан бошланади. Ўша йили Шоҳруҳ отаси томонидан Хуросон ҳокими этиб тайинланади.\nШоҳруҳ ёшлигидан илмга берилган шаҳзода бўлган. Қолаверса, унинг келиб чиқиши она томонидан асилзодалардан эмас эди. Шу омилни айрим тарихчилар Шоҳруҳнинг тахт вориси этиб тайинланмаганинг сабабларидан бири бўлган, деб таъкидлашади. Қолаверса, тахт вориси Пирмуҳаммад гарчи Темурнинг невараси бўлса-да, Шоҳруҳдан бир ёш катта бўлган. Шубҳасиз, юқоридаги фактлар Шоҳруҳни тахт вориси бўлишидан узоқлаштирган эди.\nТарихчилар Низомиддин Шомий, Абдураззоқ Самарқандий ва Хондамир ўзларининг асарларида Шоҳруҳ Мирозни “хоқони сайид”, “баҳодир”, дея таърифлашган. Шоҳруҳ Мирзога нисбатан тарихий манбаларда “кўрагон” унвони ишлатилмаган. Бу эса Шоҳруҳни чингизийлар хонадони билан қариндошлик ришталари йўқлигидан дарак беради. Ҳолбуки, “кўрагон” унвонини олиш ўша давр таомилига кўра катта обрў-эътибор ҳисобланган.\nАмир Темур салтанатининг парчаланиши\nАмир Темурнинг васиятига содиқ қолишга қасамёд қилган шаҳзодалар ҳали улуғ Амирнинг жасади сўвимасданоқ, берган ваъдаларидан юз ўгириб, тож-у тахт учун кураш бошлаб юбордилар. Саркардалар ва сарой амалдорлари эса гуруҳбозликни авжига чиқариб, амирзодаларни қўлладилар. Натижада не-не заҳматлар ила Амир Темур томонидан бунёд этилган улкан салтанат чок-чокидан сўкилиб, таназзул томон юз тута бошлади. Фосиҳ Ҳавофий Амир Темурдан сўнг, тирик қолган унинг ўғил ва набираларини санаб, жами уларнинг сони 36 тага етишини таъкидлаган.\nҚобул ва шимолий Ҳинд мулкларнинг ҳокими бўлмиш Пирмуҳаммадни кўпчилик тахт эгаси сифатида кўришни хоҳламас эди. Бунинг устига у анча узоқда бўлиб, Самарқандга тезлик билан этиб келиши учун имкон ҳам йўқ эди. Амир Темур вафотидан сўнг, Мовароуннаҳр, Хуросон, Эрон, Озарбайжон, Ироқ ва бошқа ерларда нотинчлик бошланиб, ғалаёнли вазиятлар юзага кела бошлади.\nКўплаб сарой мулозимлари тахт эгалигига кўпроқ Шоҳруҳни маъқул кўриб, унинг инсоний сифатларига юқори баҳо беришган. Шоҳруҳ Мирзо тахт эгаси бўлишидан аввалроқ ҳам ўзининг оқиллик ва илмлилик, зукколик ва тақводорлик сифатлари билан ҳурмат қозонган эди. Шунингдек, бу вақтда Амир Темурнинг бошқа бир ўғли Мироншоҳ (1366-1408) ҳам ҳаёт бўлиб, у ҳам асосий тахт даъвогарларидан бири ҳисобланарди.\nЎзаро тахт талашиш оқибатида валиаҳд Пирмуҳаммад 1407 йилда вафот этади. 1408 йил 22 апрель куни эса Ғарбий Эрон, Озарбайжон, Ироқ ва Арманистон ерларининг ҳукмдори тахт учун бошқа бир даъвогар Мироншоҳ ҳам жанг вақтида ўлдирилади. Фақатгина, Амир Темурнинг кенжа ўғли Шоҳруҳ Мирзо ҳаёт бўлиб, у ўз олдига отаси қурган улкан салтанатни қайта оёққа турғазишни мақсад қилган эди.\nШоҳруҳ Мирзонинг Самарқанд тахтига ўтириши\n1409 йилнинг бошида Мовароуннаҳрда сиёсий вазият янада кескинлашди. Амир Худойдод шу вақтда Ҳалил Султонни Самарқанд ёнидаги Шероз қишлоғида мағлубиятга учратиб, унинг ўзини асирликка олади. Бундай вазиятда Шоҳруҳ Мирзо 1409 йил 25 апрель куни Амударёдан ўтиб, Самарқанд томон лашкар тортади. Амир Худойдод қўшинларини Шоҳруҳ юборган ҳарбий қисм тор-мор этиб, Ҳалил Султонни асирликдан озод қилади. Олижаноб инсонийлик сифатларига эга бўлган темурий Шоҳруҳ Мирзо ўзаро гина-қудратларни унутиб, Ҳалил Султонни яхши кутиб олади. Ҳалил Султон билан Шоҳруҳ Мирзо ўртасида шайх Нуриддин воситачилигида ўзаро битим имзоланади. Битимга кўра, Ҳалил Султон Мовароуннаҳр тахтига даъвогарликдан воз кечади ва Рай вилоятининг ҳокими этиб тайинланади. Кейинчалик, Ҳалил Султон 1411 йил 4 ноябрь куни хасталаниб, вафот этади. Баъзи манбаларда тарихчилар уни заҳарлаб ўлдирилган, дея таъкидлашади.\nШоҳруҳ Мирзо Самарқанд тахтини қўлга киритгач, Мовароуннаҳрга 15 ёшлик ўғли Мирзо Улуғбекни ноиб этиб белгилайди. Шоҳруҳ ўғли Улуғбекни ҳали ёш эканлигини инобатга олиб, ўғлига оталиқ этиб таниқли амир Шохмаликни тайинлайди. Ўша вақтда сиёсий бошқарув ишлари амалда оталиқнинг қўлида бўлган. Шундан сўнг, Шоҳруҳ Мирзо Ҳиротга қайтиб кетади.\nШоҳруҳ Мирзо Амир Темур давлати ўзагини сақлаб қолишга муваффақ бўлади. У мамлакат бошқарувида темурийзода ва нуфузли амалдорлардан аксариятини ўзи учун ишончсиз, деб ҳисоблайди. Уларнинг ўрнига деярли барча вилоятларга ўз ўғиллари, набиралари ва ўзига яқин тутган қон-қариндошларини ноиб этиб тайинлайди. Жумладан, Балх ва Бадахшон Иброҳим Султонга, Шероз Суюрғатмишга, Қобул ва Қандаҳор Қайду Мирзога, Хуросоннинг бир қисми Бойсунқур Мирзога, Ғарбий Эрон ҳамда Ажам (Ироқ)нинг бир қисми Султон Муҳаммадга, Форс вилояти Абдулло Мирзога суюрғол (мулк) тарзида бўлиб берилади. Шу йўл билан Шоҳруҳ бошқарув тизими қулай ва ихчам бўлади, деб ўйлаган эди. Лекин, кейинчалик ишончли қондошлар ичидан ҳам исёнкор ноиблар чиқа бошлайди.\nШоҳруҳ Мирзонинг юритган дипломатик сиёсати\nШоҳруҳ Мирзонинг ҳукмронлик даврида Хитой, Ҳиндистон, Миср, Усмонийлар империяси билан дипломатик алоқалар мустаҳкамланади. Шоҳруҳ 1419 йилда Амир Шодихўжа бошчилигида 500 нафар элчилик карвонини Хитойга жўнатади. Абдураззоқ Самарқандий ўз асарида ёзишича, 1412 йилдан 1430 йилга қадар, Хитой билан жами беш маротаба элчилик алмашинуви бўлган экан.\nАбдураззоқ Самарқандий ўзининг “Матали съдайин” асарида шундай ёзган:\n“Шу орада Хитой вилоятидан, у мамлакатнинг Чину Мочин ва бошқа ерларнинг подшоҳи Дой-Минг хон томонидан элчилар етиб келди. Хоқони Саид (яъни Шоҳруҳ Мирзо) “шаҳар ва бозорларга зийнат берилсин, ҳар бир санъат эгаси ўз ҳунарини тўла зоҳир қилиб, дўконини безатсин”, деган ҳумойин фармон берди”.\nШунингдек, Шоҳруҳ даврида Миср ва Сурияда ҳукмронлик қилаётган мамлуклар давлати, Олд Осиёдаги Усмонийлар империяси билан ҳам ўзаро дўстона муносабатлар йўлга қўйилган. Тарихчи Ҳофизи Абрў ўзининг “Зубдат ат-таворих” асарида Шоҳруҳнинг Миср подшосига элчи юбориб, 1444-1445 йилларда Шайх Нуриддин Муршидий бошчилигида Маккага Каъба устига ёпинғич – каъбапўш жўнатганлигини қайд этган.\nШоҳруҳ Мирзо Усмонийлар султони Муҳаммад Чалабийга (1402-1421) мактуб йўллайди. Бу номада Шоҳруҳ, агар Қора Юсуфни Усмонийлар мамлакатида кўргудек бўлса, уни темурийлар саройига жўнатиб юборишини сўрайди. Бу мактубга жавобан Усмонийлар султони Қора Юсуфни, албатта, темурийлар саройига юборишини айтади.\nЎтмишда ўтган тарихчилар Шоҳруҳ Мирзони табиатан олийжаноб ҳукмдор, илм-фанга мойил маърифатпарвар давлат арбоби, деб тарифлашган. У ҳокимият тепасига келгач, Эронда ҳам, Туронда ҳам бир неча ўн йиллик давомида тинчлик ва осойишталик ҳукм суради. Унинг даврида темурийлар салтанатининг пойтахти Ҳиротга кўчирилади. Ҳирот шаҳри Шарқнинг энг кўркам ва маданий ривож топган шаҳарларидан бирига айланади. Шоҳруҳ Мирзонинг ҳукмронлик даврида Темурийлар салтанатида Уйғониш даври давом этиб, мамлакатда санъат ва фан гуллаб-яшнайди.\nШоҳруҳ Мирзо инсон сифатида юмшоқ табиатли бўлганлиги туфайли хотини Гавҳаршод бегим салтанат бошқарувига аралашиб турган. Шу сабабдан бўлса керак, Шоҳруҳ Мирзо умрининг охирига қадар ўз ўрнига валиаҳд тайинлаш масаласида бир қарорга кела олмаган.\nШоҳруҳнинг кексайиши билан тожу-тахт учун яна темурий шаҳзодалар ўртасида зимдан кураш пайдо бўла бошлайди. Улуғбекнинг онаси Гавҳаршод бегим сиёсий ишларга фаол аралашиб, у асосан невараси Алоуддавлани тахт вориси сифатида кўришни истар эди. Тахт учун бошланган кураш, айниқса, 1444 йил Шоҳруҳ Мирзо хаста бўлиб қолганида авж олади. Шоҳруҳнинг бетоблигидан фойдаланган Форс ва Ироқ ноиби Султон Муҳаммад бобосига қарши қўзғолон кўтаради. Шоҳруҳ Мирзо бу исённи бостириб, ортга қайтаётганда 1447 йил 12 март куни Эроннинг шимолидаги Рай вилоятида вафот этади.\nШоҳруҳнинг ўлими Хуросон ва Мовароуннаҳрда ўзаро темурий шаҳзодалар ўртасида тахт учун курашнинг бошланишига сабаб бўлади. Мамлакат яна саросима, таҳлика, беқарорлик домига тортилади.\n20 Сентябрь 18:17 55290\n20 Сентябрь 13:55 44141\n19 Сентябрь 18:13 38998\n19 Сентябрь 16:53 26530


Покистонда Ўзбекистоннинг ШҲТга раислигига бағишланган давра суҳбати бўлиб ўтди\nИСЛОМОБОД, 21 май. /«Дунё» АА/. Ўзбекистон элчихонасида Покистон ва халқаро алоқалар маркази (Center of Pakistan and International Relations - COPAIR) ҳамда «Pakistan in the World» журнали билан ҳамкорликда мамлакатимизнинг ШҲТдаги раислигига бағишланган давра суҳбати ташкил этилди, деб хабар қилмоқда «Дунё» АА мухбири.\nCOPAIR президенти Амна Мунаввар Аван Ўзбекистон раҳбариятини ШҲТга раислиги ва унинг доирасида қатор муҳим тадбирлар муваффақиятли ўтказилаётгани билан қутлади ҳамда ШҲТнинг Самарқандда ўтказишга тайёргарлик кўрилаётган саммитига муваффақият тилади. Шунингдек, Амна Мунаввар Аван тадбир иштирокчиларини Покистон ва Ўзбекистон ўртасида дипломатик муносабатлар ўрнатилганининг 30 йиллиги билан қутлаб, сўнгги йилларда икки томонлама ҳамкорлик қардошлик муносабатлари даражасига кўтарилгани ва стратегик характерга эга эканини таъкидлади.\nCOPAIR раҳбари Президент сайловида халқаро кузатувчи сифатида Ўзбекистонга сўнгги сафарини илиқ хотирлади. У мамлакатимизда амалга оширилаётган ислоҳотларни юксак баҳолаб, иқтисодиётни ривожлантириш, хусусан, хорижий давлатлар билан ташқи иқтисодий ҳамкорликни сезиларли даражада ошириш, халқаро имижни юксалтириш борасида эришилган ютуқларни алоҳида қайд этди. Шунингдек, у гендер тенгликни таъминлаш, жамиятда хотин-қизларнинг ролини ошириш, Ўзбекистонда хотин-қизларни иш билан таъминлаш бўйича тадбирларни таъкидлади.\nБундан ташқари, Амна Мунаввар Аван Ўзбекистон Президентининг фаолияти, Марказий ва Жанубий Осиё ўртасидаги тарихий-иқтисодий алоқаларни тиклаш борасидаги ташаббуслари кенг жамоатчилик вакилларини руҳлантираётганини билдирди. Унинг айтишича, COPAIR Покистон жамоатчилигини Ўзбекистон раҳбари ташаббуси билан амалга оширилаётган минтақалараро ўзаро боғлиқлик лойиҳаларининг мазмун-моҳияти ва аҳамияти билан таништиришга муносиб ҳисса қўшишга тайёр.\n«Pakistan in the World» журнали бош муҳаррири Тазин Ахтар ШҲТнинг бўлажак саммити муҳим сиёсий воқеа эканини таъкидлади. Шунингдек, у Самарқанд Шарқ цивилизациясининг ёрқин ўчоқларидан бири, Марказий ва Жанубий Осиё халқлари умумий тарихининг ноёб мероси эканини алоҳида қайд этди. Шунинг учун покистонликлар Самарқанд, Бухоро, Хивани зиёрат қилишга, ота-боболари меросидан маънавий қувват олишга интилади. «Минтақавий ўзаро боғлиқлик тарихий ва маданий алоқаларни тиклаш, гуманитар ва таълим алмашинувларини қайта тиклаш, савдо йўлларини тиклаш ва иқтисодий алоқаларни ўрнатишдан бошланади», - деди Тазин Ахтар.\n«Pakistan in the World» журнали бош муҳаррири Ўзбекистоннинг ШҲТга раислиги ҳақида гапирар экан, мамлакатимизнинг ташкилотга аввалги раислиги институционал ривожланиш ва унинг аъзолигини кенгайтириш нуқтаи назаридан жуда самарали бўлганини таъкидлади. Хусусан, 2016 йилда Тошкентда Покистон ва Ҳиндистоннинг ШҲТга тўлақонли аъзо бўлиб кириши учун асос қўйилди. Тазин Ахтар ушбу анъана давом эттирилишига ва бўлажак Самарқанд саммити ҳам ташкилот тарихига алоҳида саҳифа бўлиб битилишига ишонч билдирди.\nШҲТ Ўзбекистон ва Покистон учун муҳим аҳамиятга эга экани, жумладан, минтақавий ўзаро боғлиқлик лойиҳаларини амалга ошириш салоҳияти мустаҳкамланиши таъкидланди. Бу эса ҳудудларимизда инфратузилма ташаббусларини амалга ошириш жараёнига қўшимча молиявий ресурслар ва замонавий технологияларни жалб этиш имконини беради.\nТадбир сиёсий, жамоат ва ишбилармон доираларда катта қизиқиш уйғотиб, маҳаллий оммавий ахборот воситаларида инглиз ва урду тилларида кенг ёритилди. Хусусан, ушбу давра суҳбати ҳақида 20 дан ортиқ мақола ва хабар босма ҳамда электрон нашрларда эълон қилинди.\nЎзбекистон ШҲТга аъзо давлатларнинг ёш о...\nЎзбекистон Тошкентда бўлиб ўтган Шанхай ҳамкорлик ташкилоти (ШҲТ)га аъзо давлатлар илм-фан...\nШҲТ Бош котиби Ўзбекистонга келди...\nШанхай ҳамкорлик ташкилоти Бош котиби Чжан Мин бошчилигидаги делегация бугун Ўзбекистонга...\nЎзбекистон ва Ҳиндистон экспертлари ШҲТ ...\nБугун мамлакатимиз элчихонаси ва «Tilotoma Foundation» жамғармаси таҳлил маркази ташаббуси...


Шайх Оиз Ал-Қарнийни биз бестселлер бўлган, ҳозирда дунёнинг ўттиздан ортиқ тилига таржима қилинган ҳамда умумий тиражи 10 млн. нусхага етган “Ўкинма!” номли китоби орқали яхши биламиз. Китобни уч марта ўқиб чиққан Саудия Арабистонининг аввалда шахзодаси, ҳозирда эса қироли бўлган Салмон ибн Абдулазиз ҳам мутолаадан таъсирлиб, ўз хайратини яшира олмаган. Бу китобни қамоқхонада хаётининг охирги кунларини ўтказган Ироқнинг собиқ президенти Саддам Хусайн ҳам ўқиган.\nЭйнштейн, масалан, нисбийлик назариясини кашф қилган. Мен ҳам ўзига хос кашфиёт яратдим, бу ҳақда “Аш-шарқ ал-авсат” газетасида ёздим ва у Интернет тармоғида кенг тарқалди. У “Оилавий хаётнинг мўжизавий воситаси” деб номланади. Ундан фойдаланиш – бахтиёр оила ҳаёти гаровидир. Кўпчилик бу воситадан фойдаланди ва унинг натижасидан жуда ҳам мамнун бўлмоқда.\nАгар аёлингиз билан жанжаллашиб қолсангиз, унга жавоб қайтармасликка харакат қилинг, унга бақириб гапирманг ёки таҳдид қилманг! Унга: Эй хотин, сен ноҳақсан, каби сўзларни сўзламанг. Аёл киши “ичи”ни бўшатиб олиши лозим, бу ишни унга қўйиб беринг! Лекин бу ишни унга умуман эътибор қилмай ёки телевизордан кўзни узмай қилиш нотўғри бўлади.\nАёл киши доим ҳиссиётли, уни хислари бошқаради. Ва албатта, у эркак кишидан раҳмдилроқ. Аёл ўзи касал бўлса ҳам, хаста яқинларига ғамхўрлик қилади. Аёл ўз боласини қорнида кўтариб юради, уни кўкраги билан эмизади. У эрига қалб хотиржамлиги ва илиқлик беради. Унга хизмат ва ғамхўрлик қилади.\nШунинг учун аёлингиз олдида таслим бўлинг, ва ҳатто у билан бу борада баҳслашманг ҳам!\nislam.kz материаллари асосида


Наждлик олимдўстларимизга самимий насиҳатлар 5-қисм\n31. Агарда кимдир сизга бирор бир масалада, фиқҳда ёки ақидада хилоф қилса, сизлар уни танқид қилиб китоб чиқарасизлар ва уни бидъатчи ёки мушрик деб эълон қиласизлар. Шу билан бирга, ўзига билдирилган айбловларни рад этишга ва ҳақ эканлигини исботлашга унга имконият бермайсизлар.\nХудди шу иш Саййид Моликий, Абу Ғудда, Собуний ва бошқа кўплаб олимлар билан юз берди.\n32. Илгари бўлмаган, ҳатто сиз билан бир ақида ва манҳаждаги ота-боболарингиз ҳам қилмаган улкан бир бидъатни амалга оширдинглар. Шарафли Бақеъ қабристонини қулфлаб беркитиш, у ерга дафн этишдан ман қилиш, янги маййитларни, ҳаёлингиздаги ушбу «ширк ва бидъат» жойидан узоқ бўлган бошқа жойга дафн этиш, одамларни Бақеъ қабристонига киришдан тўсиш ва у ердаги Расулуллоҳ соллаллоҳу алайҳи ва салламнинг оила аъзолари, саҳобалари, тобеинлар ва бошқа солиҳ кишиларнинг қабрларини зиёрат қилишдан қайтаришга ҳаракат қилдинглар. Лекин Аллоҳ таоло ҳаракатларингизни барбод қилиб, бу ишни қоим қилувчи икки Ҳарами шарифнинг ходими қирол Фаҳдни ҳозирлаб қўйди. У сизлар мақсад қилган нарсани бекор қилиб, вафот этган мусулмонларни кўмишга ернинг торлиги ва жой етишмаслигини баҳона қилмаслигингиз учун, Бақеъ қабристонини кенгайтиришга буйруқ берди.\n33. Мўминларнинг онаси, аёллар саййидаси ва энг улуғи ҳамда оламлар Роббисининг элчиси Расулуллоҳ соллалоҳу алайҳи ва олиҳи ва салламнинг биринчи суюкли аёллари Ҳадижаи кубро онамизнинг уйларини бузилишига эътироз билдирмай, унга рози бўлдинглар. Бу уй қудрат ва буюклик Роббисидан биринчи ваҳий тушган жой эди. Шундай жойни бузилишига ва бузилганидан сўнг у ерни ҳожатхоналар ва таҳоратхоналар қилинишига рози бўлиб индамай туравердинглар. Аллоҳдан қўрқиш қаерда қолди? Расули акрам соллаллоҳу алайҳи ва салламдан уялиш қайда қолди?!\n34. Расулуллоҳ соллаллоҳу алайҳи ва салламдан бус-бутун сақланиб қолган қадимий осору атиқаларни бузишга журъат этдингиз ва бу ишларни ўзингизга одат қилиб олиб, тинмай уриниб келмоқдасиз. Расулуллоҳ соллаллоҳу алайҳи ва саллам туғилган шарафли масканни бузиб ташлаб, у жой мол бозори қилинди. Сўнгра тўғри йўлдаги олийжаноб кишиларнинг уддабуронлиги ва ишбилармонлиги билан у ерни кутубхонага, яъни Маккаи мукарраманинг кутубхонасига айлантирилди .Сизлар эса, бу жойга нисбатан ёмонлик, таҳдид ва интиқом кўзлари билан айблайдиган ва унга бало офат келишини кутиб турадиган кишиларга айландингиз. Очиқдан-очиқ у ерни бузишни талаб қилдингиз ва бир неча йил илгари бу тўғрисида уламоларингизнинг катталаридан тегишли қарорни қўлга киритганингиздан кейин миршаблар тайёрладингиз ва уларни бу ишга кўндирдингиз . Лекин икки Ҳарами шарифнинг ходими, оқил, натижа ва оқибатларини билган қирол Фаҳд сизларнинг талабингизни назар-писанд қилмасдан тўхтатиб қўйди. Аллоҳ таоло марҳаматли Пайғамбари орқали, сиз-у бизларни ҳамда боболаримизни зулматлардан ёруғликга чиқарган бўлса-ю, у кишига нисбатан бундай муносабатда бўлиш – бу қандай одобсизлик ва бевафолик бўлди?! Э воҳ, бундай ҳаёсизлик билан у кишининг муқаддас Ҳавзаларига (охиратда) бормоқчилар. Эҳ, бу қандай бахтсиз ва ёмон фирқаки, сўзи ёки қилмиши билан ўз Пайғамбарини ёмон кўриб, уни таҳқирласа ва қадамжоларини йўқ қилиш учун ҳаракат қилса?!\nАллоҳ таоло бизларга айтади:\n«Ва Иброҳимнинг мақомини намозгоҳ тутинг». (Бақара сураси, 125-оят).\nАллоҳ таоло Бани Исроилга юборган Толут, Мусо ва Ҳорунлардан мамнун бўлиб айтади:\n«Набийлари уларга: «Албатта, унинг подшоҳлигининг белгиси, сизларга Роббингиздан тобут келмоғидир, унда хотиржамлик ва Мусо ҳамда Ҳорун аҳлидан қолган қолдиқ бўлиб, фаришталар кўтариб келур. Агар мўмин бўлсаларингиз, албатта бу нарсада сизларга белги бор», деди».(Бақара сураси, 248-оят).\nМуфассирлар айтадиларки, бу ердаги «қолдиқ»дан мурод, Мусо алайҳиссаломнинг ҳассалари ва икки ковушлари ва бошқа буюмлар бўлган .\nАгар истасангиз, Набий соллаллоҳу алайҳи ва салламга таалуқли бўлган ва у кишидан қолган нарсалар ва саҳобаи киром розияллоҳу анҳумларнинг мазкур нарсаларга қанчалик эътиборли бўлганлари ҳақида «Саҳиҳи Бухорий»нинг саҳифаларида ворид бўлган саҳиҳ ҳадисларни ўқинглар. Бу қалби борларга ва зеҳн билан қулоқ осганларга кифоядир ҳамда ақлини ишлатиб мулоҳаза қиладиган қавмлар учун етарлидир.\n35. Илгари ўтган ота боболарингиз Ҳанбалий мазҳабида бўлиб, улар Имом Аҳмад ибн Ҳанбал раҳматуллоҳи алайҳга эргашган ва у кишига тақлид қилиб келганлар. Кейинчалик, Ибн Таймия, Ибн ал-Қоййим, Ибн Ражаб, Ибн Абдулҳодий, Ибн Қудома ал-Мақдисий, улардан кейин давом этиб аз-Заркаший, Маръо ибн Юсуф, Ибн Ҳубайра, ал-Ҳижовий, ал-Мардавий, ал-Баълий, ал-Баҳутий, Ибн Муфлиҳ, уларнинг охирида Муҳаммад ибн Абдулваҳҳоб ва унинг авлодлари, Муфтий Муҳаммад ибн Иброҳим, Ибн Ҳумайдлардир. Аллоҳ уларга раҳм қилсин. Лекин сизлар ҳозирда бу мазҳабдан воз кечдинглар ва ўзларингни «салафий»лар деб номлаб олдинглар. Фатво ва кўрсатмалар учун масъул бўлган Шайх Абдулазиз бин Боз «ал-Мажаллату ас-Саудия» журналида Ҳанбалий мазҳабига таянмаслиги ва бу мазҳабни ушламаслиги ҳақидаги сўзларини сизлар ҳам айтмоқдасизлар. Сизлар фақатгина «Китоб ва суннатга» амал қилишингизни таъкидлайсизлар.\nСизнингча, Имом Аҳмад ва у кишининг бошқа имом дўстлари шу икки нарсага эргашмай, бошқа нарсани лозим тутганмидилар?! Ёки шайхингиз ва унга эргашганлар, «мужтаҳиду мутлақ» мартабасига - ўзидан олдинги имомга эргашмай ва унга тақлид ҳам қилмайдиган, ўз райига кўра ижтиҳод қилувчи имом мартабасига етиб қолдингларми? Биз сизларни бундай деб ўйлашингиздан огоҳлантирамиз. Аллоҳ таолодан билимсизлик, такаббурлик ва даъволашувдан паноҳ беришини сўраймиз. Расулуллоҳ соллаллоҳу алайҳи ва саллам хабар берган замондагилардан бўлиб қолишимиздан паноҳ сўраймиз.\nАбу Мусо ал-Ашъарийдан ривоят қилинади:Расулуллоҳ соллаллоҳу алайҳи ва саллам айтадилар:\nإن بين يدي الساعة أياما ينزل فيها الجهل ، ويرفع فيها العلم ، ويكثر فيها الهرج والهرج القتل\n«Албатта қиёмат олдидан шундай кунлар бўлиб, унда жаҳолат тушиб, илм кўтарилади, ва ҳараж (шовқин-сурон) кўпаяди. Ҳараж – қатл қилишдир», дедилар.(Имом Бухорий ўз саҳиҳининг «Ал-фитан», Фитналарнинг зоҳир бўлиши бобида, Муслимнинг саҳиҳида эса «ал-Илм», «Илмнинг кўтарилиши ва уни тортиб олиниши» ва «Охир замонда жаҳолат ва фитналарнинг зоҳир бўлиши» бобида ривоят қилинган).\nАбдуллоҳ ибн Амрдан ривоят қилинади:Расулуллоҳ соллаллоҳу алайҳи ва саллам:\nإن الله لا يقبض العلم انتزاعا ينتزعه من العباد ، ولكن يقبض العلم بقبض العلماء ، حتى إذا لم يبق عالما اتخذالناس رؤوسا جهالا فسئلوا ، فأفتوا بغير علم فضلوا وأضلوا\n"Аллоҳ таоло бандаларидан олиб қўядиган илмни бирдан тортиб олмайди, лекин илмни уламоларни тортиб олиш билан олади. Ҳатто олим қолмаганида одамлар жоҳилларни ўзларига бошлиқ қилиб оладилар. Сўнгра улар сўраладилар, бас, кейин улар билимсиз фатво бериб адашадилар ва бошқаларни ҳам адаштирадилар", дедилар.\n(Имом Бухорий ўзининг саҳиҳида, «ал-Илм» 33/1, «Илм қандай тортиб олинади» бобида, Имом Муслим эса ўзининг саҳиҳида, «ал-Илм»да 175, «Илмнинг кўтарилиши ва уни тортиб олиниши» бобида ривоят қилган).\n36. Ёшларни ва ақли паст ўспиринларни бу умматнинг салафи солиҳларига, буюк уламоларига ҳужум қилишлари учун йўл қўйиб бердинглар. Шундай уламолардан бири бўлмиш Ҳужжатул Ислом, Имом Ғаззолий рахматуллоҳи алайҳга ҳам тош отдилар. Маҳмуд Хаддод деган кимса томонидан Имом Ғаззолийнинг «Иҳёу улум ад-дийн» китобларида келтирилган ҳадисларни Ироқий ва Зубайдийларнинг шарҳларини гўёки ўзида жамлаган деган даъво билан китоб нашр қилишига рухсат бериб, унга бепарво қарадинглар. У эса, ушбу китобининг муқаддимасида имом Ғаззолий рахматуллоҳи алайҳни залолатда ва ундан ҳам катта ишларда айблаган.Ўз-ўзидан маълумки бундай турли ҳужумлардан кейин сизларнинг матбуотингиз имом Абул-Ҳасан ал-Ашъарий ҳамда мусулмонларнинг энг катта жамоаси бўлмиш, у зотга бир неча юз йилликлардан бери эргашиб келаётганларни – йўлдан адашганлар ва бошқаларни ҳам йўлдан адаштирувчилар, дея уларга ҳам тош отдилар. Бу хусусда Сафар Ҳавалий ва бошқалар муҳаррирлик қилувчи «ал-Буҳусу ал-исломия» («Исломий баҳслар»), «Манҳажу аҳлус-сунна ва ал-жамоа», («Аҳлу суннат ва жамоат йўли») ва бошқа чиқарган журналларингизга бир қараб текшириб чиқинглар. Улар тўғрисида вақф ишлари вазири, шайх Абдуллоҳ ал-Муҳсин ат-Туркийга шахсан ўзим хабар берганман, лекин ҳеч нарса ўзгаргани йўқ.\n37. Мусулмонларнинг имомларига, ҳоким ва ишбошиларига насиҳат қилиш эшигини тор қилиб қисиб қўйдинглар, кейин эса умуман беркитиб, қулфлаб ҳам қўйдинглар. Бунга ким қарши чиқса гуноҳкор бўлади, деб фатво чиқардинґлар. Мусулмонлар ва уларнинг хокимлари чиройли ваъз насиҳатга жуда муҳтож бўлиб турган вақтда, насиҳат эшигини очган одамга нисбатан душманлик қилдинглар.\nВаҳоланки, қуйидаги ҳадиси шарифда Набий соллаллоҳу алайҳи ва саллам:\nالدين النصيحة – قلنا لمن قال:"لله ولكتابه ولرسوله ولأئمة المسلمين وعامتهم\n«Дин насиҳатдир», дедилар. Биз: «Ким учун?» – деб сўрадик. У зот: «Аллоҳ учун, Унинг китоби учун, Расули учун ҳамда мусулмонларнинг раҳбарлари ва оммалари учун! - деб жавоб бердилар».(Муслим ривоят қилган).\n38. Сизлар Эроннинг раҳбари Хумайний ва унинг издошларини қуйидаги оятни шаръий ҳужжат сифатида келтириб ўз хусуматчи рақибларини қатл этганликда айлаб туриб, лекин шундан сўнг, ўзингиз ҳам рақибларингизга нисбатан худди шу ишни қилиш учун ундан фойдаландингиз (яъни, Хумайний бу оятни қанчалик ноўрин ишлатган бўлса, сиз ҳам худди шундай қилдингиз):\n«Аллоҳга ва Унинг Пайғамбарига қарши уруш қилувчилар, ер юзида фасод қилувчиларнинг жазоси, албатта, ўлдирилмоқлари ёки осилмоқлари ёхуд қўл-оёқлари қарама-қарши томондан кесилмоғи ёки ер юзида сургун қилинмоқларидир. Бу (нарса) уларга бу дунёда ор бўлур. Охиратда эса, уларга улкан азоб бор».(Моида сураси, 33-оят).\nШунингдек, ушбу оятни, ёнидан озгина миқдордаги наша ёки қот (маст қилиш хусусиятига эга чайналадиган барг)ни топиб олинган нодон мусофирларни ва заиф одамларни бошини узиб қатл этиш учун ишлатдинглар. Мен бу фатволарингизни Жидда шаҳридаги Исломий фатволар академиянгизда муҳокама қилганингизни эшитмадим. Шунингдек, сизлар Ал-Азҳари шариф ва мусулмонларнинг бошқа катта уламоларининг бу ҳақидаги фикрлари билан қизиқиб ҳам кўрмадинглар.\nСизлар қозилик мақомида туриб, ўзларингни гўёки Оиша розияллоҳу анҳодан ривоят қилинган ушбу ҳадисларни унутгандек тутасизлар.Расулуллоҳ соллаллоҳу алайҳи ва саллам:\nوأقيلوا ذوى الهيئات عثراتهم، إلا في الحدود\n«Кичкина хатоларни кечиб юборинглар, магар ҳаддлар (шариатда жазо тури аниқ белгилаб қўйилган катта гуноҳлар) бундан мустаснодир», деганлар.\n(Абу Довуд «Сунан»да, Имом Аҳмад «Муснад»да ва Байҳақий ривоят қилганлар).\nОиша розияллоҳу анҳодан ривоят қилинади:Расулуллоҳ соллаллоҳу алайҳи ва саллам:\nادرؤوا الحدود عن المسلمين ما استطعتم، فإن كان له مخرج فخلوا سبيله فإن الإمام أن يخطئ في العفو خير من أن يخطئ في العقوبة\n«Имконингиз борича мусулмонлардан ҳаддларни енгиллатинг. Агар чиқиш йўлини топсанглар, уни ўз холига қўйинглар. Имомнинг афв этишда хато қилиши, жазолашда хато қилганиданяхшироқдир». (Термизий ривоят қилган).\nҲофиз Ибн Ҳажар «Талхийс»да (4-жилд, 56-бетда) келтиришича, Имом Бухорий айтадиларки: «Ушбу масала хусусидаги энг саҳиҳ ҳадис, бу – Суфён Саврийдан ривоят қилинган, у Осимдан, у Абу Воилдан, у Абдуллоҳ ибн Масъуддан ривоят қилган мазкур ҳадисдир:\nادرؤا الحدود بالشبهات، ادفعوا القتل عن المسلمين ما استطعتم\n«Шубҳа бўлганда ҳаддни бекор қилинглар. Имконингиз борича мусулмонларни қатл этишдан сақланинглар».\nМазкур ҳадиснинг кўплаб санадлари мавжуд. Жумладан, саҳобалар Уқба ибн Омир, Муоз, Ҳазрати Умар разияллоҳу анҳум кабилардан ҳам ривоят қилинган. Муҳаддис Ибн Абу Шайбанинг тўпламида Иброҳим ан-Нахаъий орқали Умар разийаллоҳу анҳудан қилинган ривоятда:\nلأن أخطئ في الحدود بالشبهات أحب إلى من أن أقيمها بالشبهات\n«Шубҳа билан ҳадларни ижро қилганимдан кўра, шубҳалар билан уни тарк қилганим яхшироқдир!», дейилган. Бу ҳадис Имом Аъзам Абу Ҳанифа раҳимаҳуллоҳнинг муснадларида Ибн Аббос разийаллоҳу анҳудан ҳам марфуъ ҳолда ривоят этилган.\nСизлар Аллоҳ таолонинг қуйидаги сўзларини унутдинглар:\nمن قَتَلَ نَفْسًا بِغَيْرِ نَفْسٍ أَوْ فَسَادٍ فِي الأَرْضِ فَكَأَنَّمَا قَتَلَ النَّاسَ جَمِيعًا وَمَنْ أَحْيَاهَا فَكَأَنَّمَا أَحْيَا النَّاسَ جَمِيعًا وَلَقَدْ جَاء تْهُمْ رُسُلُنَا بِالبَيِّنَاتِ ثُمَّ إِنَّ كَثِيرًا مِّنْهُم بَعْدَ ذَلِكَ فِي الأَرْضِ لَمُسْرِفُونَ\n«Ким бир жонни ноҳақдан ёки ер юзида фасод қилмаса ҳам ўлдирса, худди ҳамма одамларни ўлдирган бўлади. Ким уни тирилтирса, худди ҳамма одамларни тирилтиргандек бўлади», деб ёздик. Батаҳқиқ, уларга Пайғамбарларимиз баёнотлар олиб келдилар. Сўнгра, бундан кейин ҳам, улардан кўплари ер юзида исроф қилгувчилардан бўлдилар».(Моида сураси, 32-оят).\nШунингдек, Расулуллоҳ соллаллоҳу алайҳи ва салламнинг ушбу сўзларини ҳам унутдинглар:\nأول ما يقضى بين الناس يوم القيامة الدماء\n«Қиёмат куни инсонлар орасида энг биринчи ҳукм чиқариладигани – (ноҳақ) тўкилган қонлар борасида бўлади».(Имом Аҳмад, Бухорий, Муслим, Термизий, Насоий, Ибн Можа ривоят қилганлар).\nАллоҳ таолодан қўрқинглар ва Аллоҳ ўлдиришни ҳаром қилган нафсни ҳақсиз равишда қатл этманглар! Қиёмат кунида ҳасрат ва надомат чекувчи бўлиб қолишдан эҳтиёт бўлинглар!\n39. Сизларнинг мазҳабингиз ва шиддаткор (экстремист) ғояларингизга алданган, Маккаи мукаррамада ўлдирилган Жуҳайман ал-Утайбий ва унинг жамоасидагилар каби ёш йигитларни йўлдан оздирдингизлар .\nСизларнинг шайхларингиз уларнинг ҳам шайхи ва муршиди эди. Улар барча масалаларда унга мурожаат қилиб, унинг айтганини қилар эдилар. Унинг фикрларини ал-Утайбий ва Жазоирий тарқатар эдилар. Бундан аввал Утайбий ва унинг издошлари сизларнинг қўл остингизда, икки Ҳарам ҳудудида мусулмонларга жабр-ситам етказиб, уларга ниманидир буюриб ёкитақиқлаб, бемалол юрар эдилар. Уларнинг куч-қувватлари кўпайиб, қўллари узунлашиб, ўзларининг барча мақсадларини амалга оширганларида эса, уларни қуршаб олиб, яксон қилинди, айримлари қатл этилди, айримлари яраланди ва асир олинди. Сизлар эса, уларга ва улар қилган ишга ҳеч қандай алоқангиз йўқ эканлигини эълон қилдинглар. Лекин, улардан қолган китоблар ва нашр қилган нарсалари энг яхши гувоҳ ва далилдир. Ахир улар сизларнинг шиддаткор (экстремист) ғояларингизни ўзларига сингдириб, уни ичиб, у билан маст бўлган эдилар. Сизлар эса уялмасдан, ҳозир ҳам худди шу ишларни «Қуръон ва Суннат» номи ила давом эттириб келмоқдасиз. Унга қайтувчи бўлганингиз – Аллоҳдан қўрқинглар!\n40. Тасаввуф аҳлини кофирга чиқардинглар. Кейин Ашъарийлар ва Мотурудийларни ҳам кофир дединглар. Ҳолбуки улар мусулмонларнинг энг катта жамоасидир. Сўнгра «ихвон»ларни, «таблиғчи»ларни, кейин бошқа даъватчиларни ва мутафаккирларни кофир дединглар.\nЎзингиздан бошқа ҳаммани кофирга чиқариб, мусулмонлардан яна кимни қолдирдинглар?\n41. Ўзингизнинг дарсларингиздан бошқа ҳамма дарсларни тўхтатдинглар, ўз йўлингиздан бошқа ҳамма мазҳабларни бекор қилдинглар, ўзингизни суҳбатингиздан бошқа ҳамма суҳбатларни ман қилдинглар, ўз даъватчиларингиздан бошқа даъватчиларнитақиқладинглар. Шундан кейин илм мажлислари тўхтади, таълим-тарбия бериш йўқолди, Қуръон халқалари бўм-бўш бўлиб қолди, зикр мажлисларининг ўринлари хор қилинди.\nЭртага Аллоҳ таоло: وَقِفُوهُمْ إِنَّهُم مَّسْئُولُونَ - «Ва уларни тўхтатинглар! Албатта, улар сўралгувчидирлар» (Соффат сураси, 24) деган кунда Роббингизга нима деб жавоб берасизлар?!\n42. Ибн Арабийни кофирга чиқардинглар. Кейин унга Ҳужжатул Ислом Имом Ғаззолийни ҳам қўшдинглар. Кейин Абул-Ҳасан ал-Ашъарийга бурилиб у кишини ҳам куфрда айбладинглар. Шунингдек, Афғонистонда ўлганлар шаҳид бўлганлари йўқ, чунки уларнинг ақидаси тўғри эмас эди, балки улар йўлдан адашган, ҳалокатга учраган тақлидчи Ҳанафийлардир, дедингиз. Фақатгина ўзингларни нажот топганлармиз дединглар ва Расулуллоҳ соллаллоҳу алайҳи ва саламнинг ушбу сўзларини унутдинглар:\nإذا قال الرجل: هلك الناس،فهو أهلكهم\n«Бир киши: «Барча одамлар ҳалок бўлди», деса, бас, у одамнинг ўзи энг биринчи ҳалок бўлибди!» .\n43. Сизлар Мадинаи Мунаварада университет ташкил қилдинглар ва уни Пайғамбарлар саййиди соллаллоҳу алайҳи васалламга қўшни бўлмиш «Ислом университети» деб номладинглар. Оддий мусулмонлар ва уламолар ҳам бундан жуда шодланиб, қалбларининг жавоҳири бўлмиш фарзандлари билан биргаликда ушбу чашмадан ўз чанқоқларини қондириш иштиёқида, бу маскан ўзларининг маҳбублари бўлмиш Расулуллоҳ соллаллоҳу алайҳи ва салламга ва у зотнинг пок оилалари ҳамда саҳобалари ва тобеъинларга нисбатан муҳаббатларини зиёда қилади деб ўйлаб, у ерга шошилдилар. Бироқ, сизларни у зотга ва уларнинг барчаларига нисбатан жафо кўрсатмоқликни ўргатиб дарс бераётганингизни кўрдилар.\nСизлар у ердаги толиби илмларни бир-бирларининг орқасидан жосуслик қилувчиларга айлантириб, сизлар «қубурийюн» деб номлайдиганлар ҳақида, яъни Пайғамбарлар саййиди бўлмиш, Аллоҳ таоло оламлар учун раҳмат қилиб юборган Расулуллоҳ соллаллоҳу алайҳи ва салламнинг қабрларини кўп зиёрат қилувчиларнинг исмларини айтиш ва улар ҳақида хабар бериб туришни талаб қиласизлар. Бу ишни сизлар, бундай талабаларга қарши курашиш ва уларни ўз ичингиздан хайдаб чиқариш учун қиласизлар. Сизларни яхши кўрадиган ва итоат қиладиганларнигина садоқатли ва ишончли деб ҳисоблайсизлар.\nУниверситетни якунлаган ва сизнинг ғояларингизни ўзига сингдирган битирувчиларни ўз мамлакатларига юбора туриб, уларга ўзингизнинг бир вакилингизни қўшасизлар ва сизлар залолатда деб ҳисобловчи уларнинг ота-боболари ва халқларининг динини «янгилаш» учун уларни отлантирасизлар. Сизлар уларни молиявий таъминотини йўлга қўясизлар, уларга кутубхоналар ташкил қилиб берасизлар, уларнинг фаолият доирасини кенгайтиришга ёрдам берасизлар. Бу ишларингиз оқибатида улар ва ўша юртнинг уламолари, солиҳ кишилари, уларнинг ота-оналари, аввалги шайхлари ўртасида ихтилофлар ва кучли адоват юз беради. Улар худди портлашни кутаётган бомбалар каби бўлиб, сиз уларнинг ичини тўлдирган ёмон ғояларингиз ва яширин кучли адоват сабабли, ислом давлатлари, айниқса Африка ва Осиё юртлари уруш майдонига ва мусулмонларнинг ўзаро ихтилофлари тўлиб тошган маконга айланди. Жумладан, бундай ишлар собиқ Совет Иттифоқи, Европа, Америка, Австралия ва бошқа юртларда ҳам кенг тарқалди. Бу шикоятимиз билан Аллоҳга юзланамиз.\n44. Ибн Таймия ҳам, Ибн Қоййим ҳам, улардан аввал ўтган салафлардан бирор бир киши сўфийларни мушриклар деб номламаган. Балки, бу олимлар, уларнинг ичида сиддиқлик мақомига етганлар бор, деб айтган эдилар. Агар хоҳласангиз, Заҳабий ва ибн Ражабнинг китобларига, Ибн Таймиянинг «Фатаво»сига, Ибн Қоййимнинг «Мадориж ас-соликийн» ва бошқа китобларига қаранглар. Лекин сизлар барча сўфийларни кофирга чиқардинглар ҳамда уларни бидъат ва ширкда деб айтдинглар. Худди шу ишни сизлар учун севикли бўлган шогирдларингиз – Абдур-Роҳман Абдул-Холиқ, Жазоирий, Зийну, Димашқия, Албоний, Муқбил Водиъий ва уларга ўхшаганлар қилиб келдилар. Сизларнинг бу ғояларингиз салафи солиҳларнинг йўлига эргашишми ёки сизлар бу ғоялар билан умматдан ажралиб чиққан бидъатчилармисиз?\nБундан кейин ҳам сизлар: «биз салафийлармиз» дейишингиз тўғри бўлармикан? Ахир сизлардан аввал бундай қабиҳ ишларни ҳеч ким қилмаган-ку!\n45. Сизлар чиқарган бу дард Европа ва Америкага ҳам етиб борди. Масжид ва мадрасаларда ихтилофлар бошланди. Буларнинг барчаси, сўфий ва зокирлар (зикр қилувчилар)ни кофир деб эълон қилган Ибн Боз ва ибн Усайминларга эргашишнинг натижасидир. Улар - «Мана булар ашъарий», «булар мотурудий», «булар девбандий ёки барилавий» , дейдилар . Баъзилари бошқалари билан урушадилар. Уларнинг орқасидан намоз ўқишни, улар билан никоҳланишни, ўзаро алоқалар қилишни ҳаром деб ҳисоблайдилар. Диний ришталарни узадилар. Мен бунга шахсан ўзим гувоҳ бўлганман. Америкадаги бир масжидда жумъа хутбасини ўқиётган имом, сўфий бўлгани учун намозхонлар ўртасида жанжал чиқиб, уни ўқишнитақиқланганини кўрганман.\nБас, тавба қилинглар! Оламлар Роббиси бўлмиш Аллоҳга тавба қилинглар! У марҳамат қилиб айтади:\n«Аллоҳга барчангиз тавба қилинг, эй мўминлар! Шоядки, нажот топсангиз».(Нур сураси, 31-оят).\n46. Портлатишлар, террористик актлар, хунрезликлар – буларнинг барчаси Исломни ёмонотлиқ қилиш ва мусулмонларни нобуд қилиш учундир. Айниқса, Жазоирда, Мисрда ва Макканинг Ҳарамида рўй берган ходисалар бунга яққол мисол бўла олади. Буларнинг барчаси сизларнинг битирувчиларингиз ва ғояларингизнинг самараси бўлиб, мусулмонлар ҳақида ёмон гумонда бўлиш, уларни кофир, мушрик ва бидъатчи деб эълон қилишни ўргатувчи китобларингиз ва матбуотингизни ўқиш натижасида вужудга келган ишлардир . Сизлар ва бошқа одамлар бир назар солиб кўрсинларчи – ушбу шиддаткорлар (экстремистлар) ичида сўфий бўлган ёки Ал-азҳар битирувчиси ёки Ашъарий ёки тўрт мазҳабга эргашган бирор бир киши борми? Ўз издошларингизни фитнага йўллайсиз-да, ўзингиз ҳеч нарсани билмагандек, шодланган ҳолда сукут қиласизлар ҳамда уларнинг қилаётган ёмон ишларини қораламайсизлар ва уларга насиҳат қилмайсизлар. Шундан сўнг, ким очиқ адашувда эканлиги ҳақида менда гумон бўлиши мумкинми?!\n47. Сизларга мухолиф бўлган барча мусулмонларни «жаҳмийлар» ёки фирибгар «мўътазилийлар» деб ҳақорат қиласизлар. Аслида эса айнан сизлар ўша жаҳмийсизлар, чунки сизларнинг фикрларингиз, уларнинг баъзи ғояларининг айни ўзидир. Ҳақиқатдан ҳам айнан сизлар мўътазилийсизлар. Чунки сизлар улар билан бир хил равишда – валийлик ва авлиёларни, кароматларни, ўлимдаги ҳаётни (қабрдаги ҳаётни, ўликларни эшитишини), дин ишларидан бўлмиш айрим ғайбиётларни ақлий тушунишни инкор қиласизлар.Қадимги мақолда айтилгандек: «Касалини менга юқтириб, ўзи жўнаворди».\nЎзларингиз қилаётган ишларни бошқаларга тиркашга уринманглар, чунки бу сизлар учун жуда ҳам катта орсизликдир. Ҳақиқатни англаб, уни эшита оласизларми?\n48. Сизлар ҳаворижларнинг амалини қиласизлар. Ҳузурингизга мусулмонлардан бир киши келса, айниқса толиби илмлар келганда, сиз уларни «саҳиҳ ақида» деб номлайдиган нарсангизда имтиҳон қилишни бошлаб: «Фалон нарса тўғрисида нима дейсан?» ёки «Аллоҳ қаерда?» деганга ўхшаш саволларни берасизлар.\nХудди шу ишларни аввалги ҳаворижлар ҳам қилар эдилар. Уларнинг ҳузурига келган ёки уларнинг олдидан ўтаётган мусулмонни имтиҳон қилардилар. Агар унинг фикрларини ўзларига хилоф деб ҳисобласалар, уни қатл этардилар. Аммо, мушрик ва кофирларга жуда ҳам илтифотли, яхши муомала қилардилар ва қуйидаги оятни ўқирдилар:\n«Агар мушриклардан биронтаси паноҳ сўраса, унга паноҳ бер, токи у Аллоҳнинг каломини эшитсин. Сўнгра уни омонлик жойига етказиб қўй. Бу уларнинг билмайдиган қавм бўлганлари учундир». (Тавба сураси, 9-оят).\nСизлар эса Аллоҳ таолонинг ушбу сўзларини ўқинглар:\n«Мусулмонларни жинояткорларга ўхшатиб қўярмидик?! Сизларга нима бўлди, қандай ҳукм чиқармоқдасиз?».(Қалам сураси, 35-36-оятлар).\n49. Маккадаги Масжидул Ҳарамда тўрт мазҳабнинг минбарлари бўларди, уларни бузиб ташладинглар. Дарс бериш курсилари бўларди, буларни ҳамтақиқладинглар. Уларнинг энг охиргиси – доктор Саййид Муҳаммад ибн Алавий ал-Маккийнинг курсиси бўлиб, бундан аввал унинг отаси ва буваси бу курсида дарс беришгани каби, бу ишни у давом эттирди. Уни бу ерда кўриш сизнинг кўзингизга оғир кўринди ва ўзингизнинг «Ал-ҳивор» номли китобингизда уни залолатда ва очиқ куфрда айбладинглар. Агарда Аллоҳ таолонинг ёрдами бўлмаганда, сизларнинг даъволарингизга қарши мен «Раддул маниъ» китобимда ва бошқа аҳли илмлар ўз китобларида раддиялар бермаганларида ҳамда икки Ҳарами шарифлар ходими қирол Фаҳд бу ишга аралашмаганида, Алавийнинг дарс давралари фақатгина ўтган замон эсдалиги бўлиб қолган бўларди.\nШунингдек, Мадинадаги Набий соллаллоҳу алайҳи ва салламнинг Ҳарами шарифларида ҳам тўрт мазҳаб бўйича дарс берувчи уламолар бўларди. Уларнинг охиргиларидан бири, «Қутфус самар фи аҳкамил ҳажжи вал иътимар» китобининг муаллифи Шайх Абдур-Роҳман Жаҳаний аш-Шофеъий эди. Сизлар ўз шайхларинг Ибн Бознинг рухсатини олмагунича унга дарс беришнитақиқладинглар. У эса рухсат бермади ва дарслар тўхтади.\nБундай уламолардан яна бири – буюк аллома, муфтий, Шайх Абдуллоҳ Саъийд ал-Лаҳжий аш-Шофеъий раҳимаҳуллоҳу таоло эди. Жосусларингизнинг ҳаракатлари сабабли унга дарс бериштақиқланди. Дарсларни қайта тиклаш бўйича Ибн Боздан рухсат олиш учун қилинган ҳаракатлар натижа бермади ва толиби илмлар бундай фойдали дарслардан маҳрум бўлдилар. Ундан олдин аллома, муҳаққиқ, Шайх Исмоил Усмон аз-Зайн аш-Шофеъий раҳматуллоҳи алайҳнинг дарсларини ҳам тазйиқ ўтказган ҳолдатақиқлаган эдинглар. Бас, Аллоҳ сизларга кифоядир!\nШу сингари, икки Ҳарами шарифларда, тўрт мазҳаб – Моликий, Шофеъий, Ҳанафий ва Ҳанбалий мазҳаблари бўйича дарслар ўтиш эшикларини ёпдинглар. Ваҳоланки, бу дарслар Исломнинг олтин асрларидан бери, тобеъинлар ва улардан кейинги авлоддан, энг яхши асрлардан бери тўхтовсиз равишда давом этиб келмоқда эди. Ҳаттоки сизларнинг ота-боболарингиз Ҳижозга кириб келган даврда ҳам улар тўхтатилмаганди.\nСизлар, ал-Жазоирий каби одамларга, Расулуллоҳ соллаллоҳу алайҳи ва олиҳи ва салламнинг ёнларида турган ҳолда, овозини борича қичиқириб: «Набийнинг ота-онаси дўзаҳда, Набийнинг ота-онаси дўзаҳда» деб такрор-такрор нидо қилишига рухсат бериб қўйдинглар.Сизлар Имом Жалолуддин Суютийнинг Расулуллоҳ соллаллоҳу алайҳи ва салламнинг ота-оналари нажот топганлари ҳақидаги тўққизта рисоласини ўқинглар. Бу мазкур масалада ёзилган энг яхши китоблардир.Инна лиллаҳи ва инна илайҳи рожиъун! Лаа ҳавла ва лаа қуввата иллаа биллаҳил аълийил азийм! Ҳасбуналлоҳу ва ниъмал вакийл!\nБу эса, Жаббор бўлмиш Аллоҳ таолонинг ҳузурида сизларнинг ҳисобингизда ва зиммангизда бўлади, чунки сизлар бу гапларингизни айтаётганда Аллоҳ таолонинг қуйидаги таҳдидидан қўрқмаяпсизлар:\n«Албатта, Аллоҳга ва Унинг Расулига озор берадиганларни Аллоҳ бу дунё ва охиратда лаънатлади ҳамда уларга хорловчи азобни тайёрлаб қўйди». (Аҳзоб сураси, 57-оят).\nУ яна айтади:\n«Аллоҳнинг Расулига озор берадиганларга аламли азоб бордир». (Тавба сураси, 61-оят).\n50. Расулуллоҳ соллаллоҳу алайҳи ва саллам Мадинага ҳижрат қилиб келганларида, у зотнинг туялари чўккан муборак жойни, «Қубо» масжидида белгиси сақланиб қолган эди. Бу ҳақида қуйидаги оят нозил бўлган:\n«Албатта, биринчи кундан тақво асосида қурилган масжидда турмоқлигинг ҳақдир. Унда покланишни севадиган кишилар бор. Аллоҳ эса покланувчиларни севади».(Тавба сураси, 108-оят).\nЯқин даврларгача бизлар шоҳиди бўлиб келган бу тарихий ёдгорликни ҳам сизлар йўқ қилдинглар.\n51. Қиблатайн Масжидида, Масжидул Ҳарам ва Масжидул Ақсога қаратилган қадимги қиблаларнинг белгилари бор эди. Сизлар уни бидъат деган даъво билан олиб ташладинглар.\n52. Буюк саҳобий Салмон Форсий розияллоҳу анҳунинг боғини бузиб ташладинглар. Ваҳоланки у боғда Расулуллоҳ соллаллоҳу алайҳи ва салламнинг ўзлари эккан хурмо ҳам бор эди. Яна Қубо яқинидаги «Ал-Айнуз Зарқо» номли ва «Арис» номли қудуқларни тупроқ билан кўмиб ташладинглар. Шунингдек, одамларни Усмон розияллоҳу анҳу яҳудийлардан сотиб олиб Аллоҳ йўлида вақф қилиб юборган «Рума» қудуғини кўришларига йўл қўймадинглар. Ундан бошқа кўплаб муҳим тарихий жойлар сиз томондан бутунлай йўқ қилиб ташланди ёки белгилари ўзгартириб юборилди.\n53. «Аҳсо» халқининг тўрт мазҳаб соҳибларидан ҳар бир мазҳаби учун хос бўлган мадрасалари бор эди. Сизлар ўша мадраса эшикларини беркитиб у ерда дарс беришни ман қилиб қўйдинглар. Чунки сизларнинг наздингизда, ўзларингиз бошқариб турган эркаклар ва аёллар мадрасаларида ўз мазҳабларингдан бошқа мазҳабнинг дарс берилиши жоиз эмас-да! Аҳсо аҳли сизлар мадрасаларни беркитиб қўйганларингдан кейин дарсларини ўз уйларида қилишни бошлаганларида, сизлар уларни кузатиб, ҳоли жонига қўймай, йўлтўсарлик қилдинглар ва жосуслик қилишдан ҳам тап тормадинглар. Ахир бундай қилмишларинг тақводор, зоҳид, Аллоҳдан қўрқадиган, дин йўлида самимий хизмат қиладиган даъватчилар ва солиҳ кишиларнинг амалларими? Аллоҳ таолонинг қуйидаги ояти каримасига қулоқ тутинглар:\n«Аллоҳга қайтариладиган кунингиздан қўрқинг. Сўнгра ҳар бир жон қилганига яраша тўлиқ оладир. Уларга зулм қилинмас».(Бақара сураси, 281-оят).\nБу ояти каримани ҳам ўқинглар!\nأَلَا يَظُنُّ أُولَئِكَ أَنَّهُمْ مَبْعُوثُونَ * لِيَوْمٍ عَظِيمٍ * يَوْمَ يَقُومُ النَّاسُ لِرَبِّ الْعَالَمِينَ *\n«Ана шулар, албатта, қайта тирилтирилишларини ўйламайдиларми? Улуғ бир кунда. У кунда, одамлар оламлар Роббиси ҳузурида тик турарлар». (Мутоффифин сураси, 4-6-оятлар).\n54. Расулуллоҳ соллаллоҳу алайҳи васаллам Мадинага келганларида ҳужрайи саодатлари қурилишидан олдин Абу Айюб Ансорий розияллоҳу анҳунинг уйларида меҳмон бўлганлар. Ўша уйни ҳам бузиб ташладинглар. Ваҳоланки, бу уй неча асрлар оша, салафи солиҳлар давридан бери сақланиб келмоқда эди. Сизлар эса Расулуллоҳ соллаллоҳу алайҳи васаллам масжидларидаги меҳробнинг қибла томонида жойлашган бу муборак ёдгорликни вайрон қилдинглар. Бунга биргина баҳона кифоя қилди. У ҳам бўлса, сизларнинг наздингизда «мушрик» ҳисобланган мусулмонлар у жой билан табаррукланганлари эди.\n55. Яна Абу Айюб Ансорий розияллоҳу анҳунинг уйлари олдидаги Шайхул-Ислом Ориф Ҳикматнинг китоблар ва дурдона қўлёзмалар билан тўла бўлган кутубхонасини ҳам бузиб ташладинглар. Ҳолбуки, кутубхонанинг ташқи кўриниши кўркам ва ажойиб эди-ку. Сизлар ҳарамни кенгайтиряпмиз деган баҳона билан кўп нарсаларни бузиб юбординглар. Бу кутубхона кенгайтирилиши керак бўлган майдондан анча йироқда жойлашган эмасмиди?!\n56. Кенгайтириш керак деган баҳоналаринг остига кириб кетган Бирҳо деган маконни ҳам тупроқ билан кўмиб ташлаб, ундан атиги бирор аломат ҳам, асар ҳам қолдирмадинглар. Ваҳоланки ўша жойга Расулуллоҳ соллаллоҳу алайҳи ва саллам кириб сувидан баҳраманд бўлардилар. Ишонмасангиз, «Саҳиҳул Бухорий»даги Закот китобининг «Қариндошларга закот бериш» боби остида (2/126) келган ҳадисга боқинг. Унда Анас ибн Молик розияллоҳу анҳунинг қуйидаги сўзлари келтирилган:\nكان أبو طلحة أكثر الأنصار بالمدينة مالا من نخل وكان أحب أمواله إليه بيرحاء، وكانت مستقبلة المسجد وكان رسول الله يدخلها ويشرب من ماء فيها طيب\n«Абу Толҳа Мадинадаги Ансорларнинг ичида моли энг кўпи эди. Абу Толҳа учун молларининг энг маҳбублиси Бирҳо эди. Бирҳо масжиднинг рўпарасида жойлашган эди. Расулуллоҳ соллаллоҳу алайҳи васаллам у ерга кирар ва ундаги покиза сувдан ичар эдилар...».\nБу ҳадис «Саҳиҳи Муслим»да ҳам (1/693), Закот китобининг «Қариндошларга нафақа бериш ва садақа қилиш» бобида (998-рақам) ҳам келган. Бизда ундан бошқа далиллар ҳам талайгина.\nСизлар Мадинайи Мунавварада Масжидун Набийдан ташқари, Муҳаммад Мустафо соллаллоҳу алайҳи васаллам ва саҳобаларига тегишли бирор бир ёдгорликни қолдирмадинглар.\nАхир биз Қуддуси Шарифда исломий ёдгорликларнинг барчасини таг-туги билан йўқ қилиб ташлаган яҳудийларга тақлид қилишимиз жоизми?!\nКелажак авлодга Расулуллоҳ соллаллоҳу алайҳи ва салламга тегишли муқаддас мерослардан нимани қолдирдинглар?\n57. Шунингдек, яна шуни айтиб ўтиш лозимки, руқийя ва руҳий муолажа қилувчи кишилардан сизларга мухолиф бўлганларини қатл этишда покиза шариатнинг номи билан бемалол ҳукм чиқардинглар. Улардан тўғрию нотўғрисини ажратмасдан, барчаларини сеҳргарлар деб номладинглар ва бу борада кўз юмиб, қатл этилишларига фатво бердинглар. Сизлар Аллоҳ таолонинг: «Аллоҳ ҳаром қилган жонни ўлдирмангиз, фақат ҳақ билан бўлса мустасно» деган сўзини дастак қилиб олиб, «Улар қонлари мубоҳ бўлган сеҳргарлардир», деб қанча-қанча пок одамларнинг қонларини оқиздиларинг.\nБашир ва Назир бўлган Расулуллоҳ соллаллоҳу алайҳи васаллам шундай марҳамат қилганлар:\nأول ما يقضى به بين الناس يوم القيامة في الدماء\n«Қиёмат куни инсонлар орасида энг биринчи ҳукм чиқариладигани (ноҳақ) тўкилган қонлар борасида бўлади».(Имом Аҳмад, Бухорий, Муслим, Термизий, Насоий, Ибн Можа ривоят қилганлар).\nАллоҳ таоло белгилаган чегаралардан ўтиб кетманглар. Ҳадларни шубҳалар билан бекор қилинглар. Ноҳақ тўкилган қонлар учун қасос олиндаган кун Қиёмат кунидан қўрқинглар!\n«Аллоҳга қайтариладиган кунингиздан қўрқинг. Сўнгра ҳар бир жон қилганига яраша тўлиқ оладир. Уларга зулм қилинмас». (Бақара сураси, 281-оят).\nЭй, биродарларимиз – Нажд уламолари!Саудия Арабистони мамлакати ҳар бир мусулмон қалбида маҳбуб макон саналади. Мамлакатнинг раҳбарлари, хоссатан икки Ҳарамнинг ходими бўлган подшоҳ, Раҳмоннинг меҳмони бўлиб келадиган ҳожилар ва умрачиларнинг хизматида ўзларининг бор кучларини сарфламоқдалар. Сизлар эса ўзларингизнинг юқорида мен зикр қилган ғалати ҳатти-ҳаракатларингиз билан шаръий ва диний ишларнинг омонатини зиммангизга юклаган мамлакат раҳбарларининг ишончларини суистеъмол қилмоқдасизлар.\nЗиммангизга шаръий ва диний ишларнинг омонатини юклаган бу мамлакатнинг ишончини оқланглар. Бундай улкан омонатни муҳофаза қилинглар. Бундай омонатга ўзларингизнинг ҳавойи нафс ва табиатларингизни аралаштирмангки, токи, бу давлатдан айб-нуқсон излаб юрганлар бу мамлакат муқаддас исломий ёдгорликларни ҳимоя қилишга эътиборсизлик билан ёндашмоқда, дейишга имкон топишмасин.\nЭй, Нажд уламолари! Динингиз, давлатингиз, исломингиз ва мусулмонлар ҳаққи юзасидан Аллоҳ таолодан қўрқинглар. Мусулмонларни бирлаштиришга ҳаракат қилинглар ҳамда уларнинг ўрталарини ажратишдан узоқ бўлишга интилинглар.\nАллоҳ таолодан дуо қилиб сўрайманки, У сизларни, сўзни эшитиб, унинг энггўзалига эргашадиган кишилардан қилсин.Вассалому алайкум ва раҳматуллоҳи ва барокатуҳ.\nБиродарингиз:Юсуф ибн Саййид Ҳошим Рифоий


Кечаги ва бугунги "пахта иши" — Sof.uz\nКечаги ва бугунги "пахта иши"\n15.02 19:18 879 Ўзбекистон\nХХ асрнинг 80-йилларида Ўзбекистоннинг ижтимоий-иқтисодий ва сиёсий ҳаётида рўй берган воқеалар «пахта иши» сифатида тарихга кирган. Турли маълумотларга 800га яқин жиноий иш қўзғатилган ва 4 мингдан зиёд одам озодликдан маҳрум қилинган. Бугун у мудҳиш кунларни таассуф билан эслаймиз. Аммо "пахта иши" ҳали ҳам давом этмоқда. Яъни қўшиб ёзиш.\n@davletovuz каналининг ёзишича, Ўзбекистонда «пахта иши» ва қўшиб ёзишлар ҳамон давом этмоқда.\nОАВда чиққан маълумот республиканинг Сурхондарё, Фарғона, Тошкент, Жиззах, Наманган ва Андижон вилоятларида «Пахта-2019» мавсумида йирик миқдорда кўзбўямачиликлар бўлганини кўрсатмоқда.\nПахта тўқимачилик ишлаб чиқаришлари ва кластерлари ҳамда масъулияти чекланган жамиятлари томонидан қабул қилинган пахта хомашёси миқдорининг статистик ҳисоботларида қабул қилинган пахта хомашёсига нисбатан 142,9 минг тоннага (4,5 фоиз) кўп қўшиб кўрсатилиб келинган.\nШундан 120,6 минг тоннаси пахта ишлаб чиқариш корхоналари ва кластерлари томонидан кўрсатилган бўлса, 22,3 минг тонна умуман пахта хомашёси қабул қилмаган Сурхондарё вилоятидаги 7та масъулияти чекланган жамиятларига тўғри келади.\nҲудудлар (вилоятлар) кесимида таҳлил қилинганда:\nСурхондарёда 71,9 минг тонна (26,5 фоиз),\nФарғонада 37 минг тонна (15,5),\nТошкентда 22,9 минг тонна (10,4);\nЖиззахда 7,7 минг тонна (3,7),\nНаманганда 2,6 минг тонна (1,3),\nАндижонда 0,821 минг тонна (0,3) пахта хомашёси ҳақиқатда қабул қилинганга нисбатан кўп кўрсатилган.\nжиноят пахта танқид paxta 2019\n7.04 17:58 21958\n6.04 10:47 9799\n7.04 17:30 5537\n6.04 23:19 5037\n7.04 17:17 4212\nНиҳоят Ўзбекистонда пахтага давлат буюртмаси бекор қилинди\n6.03 15:42 733\n15.02 10:12 545 Жамият\n10.02 11:24 1760 Колумнистлар\nҚишлоқ хўжалиги вазири ҳокимлар энди пахта билан шуғулланмаслигини маълум қилди\n5.02 13:39 412 Ўзбекистон


16:50 / 27.12.2017\nАҚШ компаниялари ходимларга ҳар йили ишда бекорга сарфланган вақт учун 100 млрд доллар тўлайди. Бу ҳақда «Ведомости» Остиндаги Техас Университетининг McCombs School of Business доценти Эндрю Бродски тадқиқотига таянган ҳолда хабар бермоқда.\nЭкспертлар 29 касбнинг 1003 вакилини сўровдан ўтказишган. Уларнинг тўртдан уч қисми ишларида бекорга сарфланадиган вақт бўлишини тан олишди, 22 фоиз респондентлар эса бундай ҳолат улар билан ҳар куни юз беришини айтишди.\nТадқиқотчилар бекорга сарфланган вақт сифатида ходим иш ўрнида бўлган, бироқ ўз мажбуриятларини бажармаган вақтни белгилашган: масалан, дўкон сотувчиси харидорларни кутиш чоғида ҳеч нарса билан банд бўлмайди.\nОлимлар бундай бекорга кетган вақт қийматини олиш учун уларнинг бир йилдаги ўртача миқдорини офисларда тўлиқ кун давомида ишловчи америкаликлар сонига кўпайтиришди. Тадқиқотчилар бу рақамни мамлакатдаги ўртача иш ҳақига ҳам кўпайтиришган – соатига тахминан 17,09 доллар.\nҲисобот муаллифи Эндрю Бродскининг таъкидлашича, ишдаги танаффуслар фойда келтириши мумкин: улар ходимларга профессионал «ёниб кетишдан» ҳимояланишда ёрдам беради ҳамда бўш ишчилар учун фавқулодда масалаларни ҳал қилишда кўмак кўрсатади. Бироқ, одамлар кичик юкламада вазифани бутун иш вақтига чўзишга ҳаракат қилади, масалан, банд эканини раҳбариятга кўрсатиш учун, дейди Бродски.


АҚШ элчихонаси ва ЕХҲТ вакили Ортиқхўжаевнинг...\n19.11.2019 00:15 0 6216\n«Америка Қўшма Штатлари сўз ва изоҳ эркинлигини тўлиқ қўллаб-қувватлайди ва эркин жамиятда бу нарсалар катта аҳамиятга эга деб ҳисоблайди. Биз журналист ва блогерларга қилинаётган таҳдидларни қоралаймиз», — дейилади АҚШ элчхонаси муносабатида.\n«Ўзбекистонда юқори мансабли шахснинг «Kun.uz» журналистларига таҳдидидан хавотирдаман. Бу вазият бўйича Бош прокуратуранинг тезкор муносабатини олқишлайман ва батафсил ўрганиш олиб борилишига ва журналистларнинг хавфсизлиги таъминланишига умид қиламан», — деб ёзган Арлем Дезир ўзининг «Twitter»даги саҳифасида.\nЭслатиб ўтамиз, Буюк Британиянинг фавқулодда ва мухтор элчиси Тимоти Торлот ҳам барчанинг диққат-эътибори тушган масалага ўз муносабатини билдирганди.\nжурналистлар Жаҳонгир Ортиқхўжаев АҚШ элчихонаси ЙХҲТ\nЖамият 29/06, 17:14\nЛГБТ — ҳайвон ҳам ҳазар қиладиган шаҳвоният!


hidoyat.uz – “Мовароуннаҳр” нашриётининг сайти - Мерос масаласи\nРасулуллоҳ (соллаллоҳу алайҳи ва саллам) бундай марҳамат қилганлар: “Эй Абу Ҳурайра! Фароизни ўрганиб, уни ўргатинглар, зеро, у илмнинг ярмидир. У умматим орасида биринчи бўлиб унутиладиган ва биринчи бўлиб олинадиган нарсадир” (Ибн Можа, Дорақутний ва Ҳоким ривояти).\nКиши вафот этса, ундан қолган мол, олдин, уни кафанлашга, дафн этиш ишларига сарфланади. Сўнг қарзлари адо этилади. Қарзлари адо этилгандан кейин мол қолса, васияти адо қилинади. Васият қилинган маблағ ё мол қиймати оламдан ўтган кишидан қолган молнинг учдан бир қисмидан ўталади. Чунки вафот этган кишидан қолган молда васиятда айтилганлардан ташқари меросхўрларнинг ҳам ҳақи бор. Сўнг қолган мол меросхўрларга тақсим қилинади.\nв) Агар отадан бошқа меросхўр бўлмаса, асаба сифатида, ота мероснинг барчасини олади. Асаба – Қуръонда меросдан оладиган улуши баён қилинмаган, марҳумнинг эркак яқинлари.\n3. Невара қиз (марҳумнинг ўғлининг қизи).\nж) Марҳумнинг ўғли ёки ўғлининг ўғли ёки отаси ёки буваси ёки туғишган ака-ука, опа-сингиллари бўлса, меросдан маҳрум бўлади.\n1441 марта ўқилган.


НЕЧА АСРДАН БЕРИ АҚЛ ЖАВҲАРИДАН БЕНАСИБ ЖАМИЯТ ҲАҚИДА « Ўзбекистон Халқ Ҳаракати\nНЕЧА АСРДАН БЕРИ АҚЛ ЖАВҲАРИДАН БЕНАСИБ ЖАМИЯТ ҲАҚИДА\n22 November 2019 - 18:25\n(Дунёдаги йўқ бўлиб кетган давлат, халқларга бағишланади)\n( Inténtalo encontrar)\n2021 йили Европа олимлари Катта Андрон Коллайдер (К.А.К)да мавҳум материя аталмиш заррани кашф қилиш учун тажрибани бошлаб юборишади: Иккита протонни нур тезлигидан (2 баробар?!) юқори тезликда тўқнаштиришади. Протонларнинг тўқнашувидан, олимларнинг айтишича, коинотнинг шартли 25 фоизини ташкил қилган ушбу мавҳум материя- зарра кашф бўлиши-аниқланиши керак бўлади.\nЖумладан, коинотнинг шартли 75 фоизини эса мавҳум энергия ташкил қилади дейишади, олимлар. Қолгани кўзимиз билан кўриб турган нарсалар.\nАйтишларича, кўзимизга кўринмайдиган зарраларни, дарвишлар, орифлар оддийроқ айтганда, фикрнинг бошқа ўлчамларига ўтганида кўзлари билан кўришар экан.\nҲар қандай жамиятнинг тараққиёт шарти одамни Аллоҳ берган ақл жавҳари орқали муносабат қилиши учун қонунларнинг ишлаб туришида, бу одамзот учун энг фундаментал нарса ҳисобланади.\nҒарб жамиятлари айнан, бизга кўринмас материя ва энергия( қувват-иллоҳ-биллоҳ)нинг одам орқали тараққиётга хизмат қилишлари учун жамият қонунларини жорий этишган.\nҚонунлар эса инсониятнинг узоқ асрлик тажрибасидан олинган, ҳаводан олиб ёзилмаган. Жумаладан, илоҳий қонунлар ғарб конститусияларида мужассамланган. Қонунларнинг бош мотиви:Олий қадрият –Одам ҳисобланади.\nТуркистонда , кейинги 400-500 йилда фақат психологик жараёнлар қонунлашди, формаллашди. Ҳозир ҳам қонунлар ўрнига авторитаризм, ёки психологик муносабатлар формаллашган, конститусия неформал ҳолатда.\nТуркистон, ўзбек жамияти неччи асрдан бери, аниғроғи, бир қанча асрлардан бери қонун нималигини билмай яшаган ва бу “мевасини” бериб келмоқда.\nАбдурауф Фитрат “Шайтоннинг Тангрига исёни” асарида шу ҳақда ёзади. 20 асрда яна бир мутафаккир Антонен Арто “психологик қарашларимиз шайтонку” дея қадимгилар назарда тутган шайтонинг географиясини, инсон минтақасида жойлашган ўрнини кўрсатиб беради.\n“Биз қалбларни муҳрлаб қўюрмиз” ояти, айнан жамиятларда қўл бола бошқарув ҳақида айтилган. Атрофимиздаги бошқарув шакли айнан қалб муҳридир- қалб муҳрини ўзимиз яратяпмиз.\nАксинча, конститусия ишлаши қалбдан муҳрни кўтаришдир, қонун шунга хизмат қилади, аммо қонуннинг вазифаси қонун бузилмаслигидир.\nЖамиятлардаги эркинликни, демократияни имитасия қиладиган партиялар, ташкилотлар фақат тирикликка (энергия) нисбатан тўсилган пардалардир , холос. Қуръонда айтилган оятнинг муҳридирлар, холос.\nЕвропа олимлари, фараз қилаётган, ва 2021 йилда кашф қилишмоқчи бўлган заррани дарвишлар вақт узунасида коинотда кашф қилиб келишади, кўзлари билан ҳам кўришади. Одамни коинотдаги ҳамма нарсани ўзида жамлаган кичик коинот дейишади, ахир.\nИнсонлар қонунлар орқали муносабат қилмаган жойлар, Рауф Парфи таъбири билан айтганда, “Ўликзор” ҳисобланади. Ва бу чуқур бир асос остида айтилади, шунчаки хаёлга келган бир сўз эмас.\nЯссавий ҳикматларида денгизга чўкиб жавҳарга етсам деб ёзади ва бошқаларга ғоя беради. Лекин уни шахсий нарса қилиб олиш мумкин эмас. Биз унга бўйсунамиз, у бизга бўйсунмайди.\nУндан биз озиқланамиз, у биздан озиқланмайди.


Миллий авиаширкат тўққиз ойда 2 млн йўловчи ташиди\n“Ўзбекистон ҳаво йўллари” миллий авиакомпанияси жорий йилнинг тўққиз ойи давомида қарийб 2 миллион йўловчи ташиди.\nБу ҳақда ширкат Кенгашининг молиявий натижалар ва ишлаб чиқаришга оид йиғинида айтилди.\nБу рақам ўтган йилнинг шу даврига нисбатан 13,6 фоизга кўп, яъни бу йил 236 минг йўловчи кўп ташилган.\nМаълумотларга кўра, сўнгги тўққиз ой ичида ширкат 18 517 ҳаво қатновини амалга оширган. Бу эса 2011 йилнинг шу даврига нисбатан 457 қатновга кўпдир.\nХусусан, ҳаво қатновлари халқаро йўналиш бўйича 6,5 фоиз, МДҲ давлатлари бўйича 17,1 фоиз, маҳаллий йўналишлар бўйича 16,4 фоизга кўпайган.\n“Ўзбекистон ҳаво йўллари” миллий авиакомпанияси 40 дан зиёд шаҳарга парвозларни амалга оширади. Ширкатнинг 14 мингдан кўп ходими бор.


Германиядан депортация қилинган афғонистонлик қочқин ўзини ўлдирди\nГермания Ички ишлар вазири Хорст Зеехофер канцлер Ангела Меркель билан.\nГермания Ички ишлар вазирлиги мамлакатдан ўтган ҳафтада депортация қилинган афғонистонлик 69 нафар қочқиндан бири ўзини ўлдирганини маълум қилди.\n“Бугун эрталаб Афғонистон ҳукумати депортация қилинганлардан бири Кобулда ўз жонига қасд қилганини тасдиқлади. У ўлик ҳолда топилган”, дейилади Германия Ички ишлар вазирлиги 11 июлда тарқатган баёнотда.\nКобул миграция хизмати 10 июль куни Германия бошпана бермагани ортидан депортация қилинган 23 ёшли афғон фуқароси ўзини ўлдирганини билдирган эди.\nМиграция хизмати расмийсига кўра, бу йигит 8 йил Германияда яшаганига қарамай мажбурий тарзда Афғонистонга депортация қилинган эди.\nГермания Ички ишлар вазири Хорст Зеехофер 4 июлда 69 нафар афғонистонлик мамлакатдан депортация қилинганини олқишлаган ва “69 афғон менинг 69-туғилган кунимда мамлакатни тарк этишганидан мамнунман”, деб айтган эди.\nЗеехофер Германия канцлери Ангела Мерекелнинг қочқинларга бошпана бериш сиёсатига қарши чиқиб келмоқда.


Россия ва яна етти мамлакат БМТдан санкцияларни бекор қилишни сўрамоқда — Sof.uz\n27.03 08:54 620 Жаҳон\nБир варакайига саккиз мамлакат коронавирусга қарши кураш учун халақит қилаётган бир томонлама санкцияларни бекор қилиш юзасидан БМТга мурожаат билан чиқди.\nРоссия, Хитой, Эрон, Сурия, Куба, Никарагуа, КХДР ҳамда Венесуела 25 март куни БМТ бош котиби Антониу Гуттерришга биргаликда хат йўллади. Хат матни Россия Федерациясининг БМТдаги ваколатхонаси твиттер саҳифасида чоп этилди.\n"Биз сиёсий ҳисоб-китоблар инсон ҳаётини сақлаб қолиш йўлида тўғаноқ бўлишига йўл қўя олмаймиз. Глобал бирдамлик вақти келди", - дейилади хатда.\n24 март куни БМТ бош котиби Антониу Гуттерриш коронавирус тарқалиши хавфи туфайли G20 мамлакатларидан санкцияларни бекор қилишни сўраган эди. Котибнинг қайд этишича, улар дори-дармонлар, озиқ-овқатлар ва бошқа бирламчи товарларни етказиб беришга ҳалал бермоқда.\n26 март куни Европа Иттифоқининг ташқи ишлар ва хавфсизлик бўйича вакили Хосеп Боррел G7 даги ҳамкорларига мурожаат қилиб, коронавирусга қарши самали чоралар муҳимлигини таъкидлади. Унинг сўзларига кўра, Эрон халқига кўрсатиладиган ёрдам устувор йўналишлардан бири бўлиши керак. Инсонпарварлик ёрдами ва тиббий хизматлар санкция доирасидан ташқарида бўлиши керак.\nсанкция Россия коронавирус\nКеча, 13:28 220 Жаҳон


Дунёдаги энг тоза мамлакатлар ўнталиги - zarnews.uz\nДунёдаги энг тоза мамлакатлар ўнталиги\nТозалик – саломатлик гарови. Шунинг учун ҳам дунёнинг айрим мамлакатларида ҳатто музқаймоқ ўрами ёки қоғозни белгиланмаган жойга ташлаб юборган одамларга жарима солинадиган тизим жорий қилинганки, бунинг натижасида чиқинди муаммоси ҳал этилган.\nҚуйида сайёрамизда тозалик даражаси бўйича бошқаларга қараганда тоза ва одамларга хуш келадиган давлатлар ўнталигига назар ташлаймиз.\nУшбу мамлакат бутун дунёга ўзининг қудратли иқтисодий тизими билан танилган. Атроф-муҳитга бундай ҳурматли муносабат ва чиқиндиларга қарши курашнинг сабаби одамларнинг дўстона бирдамлигида. Олимлар ҳатто ушбу тозалик сабабларидан бирини совуқ иқлимга йўймоқда: агар қишда чиқинди қорга ташланиб, баҳорда қор эрий бошланганда ҳам у бузилмайди, негаки сув билан бирга бутун шаҳар бўйлаб тарқалишига йўл қўймасдан бошқа фуқаролар томонидан дарҳол йиғиб олинади.\nШвециянинг тоза экологияси Норвегиядаги каби ўзаро боғлиқликлардан келиб чиқади, яна бир усул – ишлаб чиқаришнинг салбий оқибатларига қарши кураш бўйича (конлар, фабрикалар) киритилган улкан сармоялар. Бу ерда корхона раҳбарлари тозаловчи фильтлар, янги тозаловчи ускуналар ва ҳоказоларни сотиб олиш учун катта маблағ сарфлашга мажбурдирлар.\nАвстрия дунёдаги нафақат энг тоза давлат, балки узоқ ва соғлом ҳаёт кечириш учун энг яхши жойлардан бири ҳисобланади. Олимларнинг таъкидлашича, бу давлат жуда тинч ва жиноятчилик минимал даражада туширилган. Атроф-муҳит тозалигининг асосий сабаби йирик корхоналарнинг йўқлиги ва давлат ҳудудини тоғлар ва ўрмонлар ўраб олганлигидадир.\nИспания – дунёдаги яна бир тоза мамлакат. Испанияда ҳар ким ўзи учун хотиржам муҳитни топади. Ушбу давлат энг ривожланган ва ҳаётнинг ҳар бир соҳасида катта тараққиётга эга тизим ҳисобланганлиги сабабли покликни сақлашга мажбур. Шунингдек, тозалик сайёҳлар ташрифининг кафолати бўлиб, уларга зиёрат қилиш учун замин яратади.\nГермания биринчи ўринни эгаллаши мумкин, чунки бу қатъий экологик қоидаларга эга мамлакат. Дунёдаги энг ривожланган давлатларидан бири Германияда аҳоли учун барча қулайликлар мавжуд қилинган бўлса-да, йирик саноат корхоналари ва йўллардаги автомобилларнинг кўплиги атроф-муҳитга ўз таъсирини ўтказиши сезилиб туради.\nШунга қарамай, ҳар йили кўп сонли одамлар Германияга сайёҳ сифатида немисларнинг турмуш тарзидан баҳраманд бўлиш ва бир неча кунни тинч муҳитда ўтказиш учун бу ерга келишади.\nБу ҳақиқатан ҳам кўзни қувонтирадиган даражадаги тоза мамлакат. Бу ҳақда нафақат маҳаллий аҳоли, балки меҳмонлар ҳам ўз муносабатини билдиради. Тинч ҳаёт тарзи ва менталитет чехларнинг ўз шаҳарлари кўчаларидаги тозаликни сақлаш кафолатидир.\nСингапур нафақат чиройли осмонўпар бинолари, диққатга сазовор жойлари, балки бутун мамлакат бўйлаб тоза ҳаво ва кўчалари туфайли сайёҳлар учун жаннат маконидир. Эътиборли томони, технологик тараққиётда Сингапур Германиядан қолишмайди ва бу Осиё мамлакатида атроф-муҳитнинг ифлосланиш даражаси анча паст.\nАвстралия дунёдаги энг яхши иқлим шароитига эга бўлган яшил қитъа. Таъкидлаш жоизки, Австралия дунёнинг энг бой мамлакатлари рейтингида анча юқори поғоналарни эгаллайди ва бундан хулоса қилиш мумкинки, ҳукумат атроф-муҳитни яхши ҳолатда сақлаш учун маблағ аямаслини аниқ.\nМитти Люксембург ўрмонлар билан ўралган жуда фойдали географик ўринда жойлашган. Ушбу давлатдаги аҳоли бошқа мамлакатлар шаҳарларига қараганда жуда кам. Шу сабабли бўлса керак, у ерда ҳеч ким чиқинди ташламайди. Сайёҳлар шунингдек, Люксембургдаги сув омборлари ва ҳавонинг қанчалик тоза эканлигини эътироф этиб келмоқда.\nШубҳасиз, етакчи ва дунёдаги энг тоза мамлакат бу – Швейцария. Буни мамлакатга ҳар йили атмосфераси ва экологияси тозалигидан баҳраманд бўлиш учун энг кўп сайёҳ ташриф буюриши тасдиқлайди. Ажабланарлиси, тоза муҳит соғлом ва тинч ҳаётни таъминлайди ва бу швейцарияликларнинг ўртача умр кўришлари давомийлиги билан тасдиқланади.


Мониторинг: Вафот этган фуқароларга 177,9 млн сўм пенсия тўлангани аниқланди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1186 кўрилди\nМониторинг: Вафот этган фуқароларга 177,9 млн сўм пенсия тўлангани аниқланди\nфев 05 / 2019\nМолия вазирлиги ҳузуридаги бюджетдан ташқари Пенсия жамғармаси пенсия ва ижтимоий нафақаларнинг ўз вақтида ҳамда тўлиқ етказиб берилиши юзасидан доимий мониторинг ўтказиб келмоқда. Бу ҳақда жамғарма матбуот хизмати хабар қилган.\n2018 йил давомида Пенсия жамғармаси ходимлари ўтказган мониторинг ишлари натижасида 4 минг 221 ҳолатда 2 776,5 млн. сўмни улар билан ҳамкорликда ишлаётган банк ходимлари белгиланган тартибга зид равишда амалга оширганлиги аниқланган.\nЖумладан, 293 та ҳолатда 69,6 миллион сўм банк ходимлари томонидан ўзлаштирилган, 97 та ҳолатда 40,8 миллион сўм тўлов рўйхатларига имзолар қалбакилаштирилган, 293 та ҳолатда 177,9 миллион сўм вафот этган фуқароларга тўланган.\nМолия вазирлиги ҳузуридаги бюджетдан ташқари Пенсия жамғармаси матбуот хизматидан маълум қилишларича, бу борадаги бошқа ҳолатлар ҳам ўрганилган.\nМисол учун 572 та ҳолатда 384,1 миллион сўм ишончномасиз ўзга фуқароларга тўланган. 651 нафар ётоқдаги фуқароларнинг 398,6 миллион сўм пенсия ва нафақа пуллари уйига олиб борилмаган. 740,3 миллион сўм ҳудуддан кўчиб кетган фуқароларга тўланган.\nЭнг қизиғи, 8 та ҳолатда 9,1 миллион сўм жазони ижро этиш муассасаларида бўлган фуқароларга, 745 та ҳолатда 2,7 миллион сўм пенсия пулига турли хил буюмлар қўшиб берилган.\nАйни вақтда мониторинг ишлар тизимли равишда давом эттирилмоқда.\nсен 13 / 2019\nСентябрь ойининг пенсия ва нафақа тўловлари тўлиқ молиялаштирилди\nавг 14 / 2019\nПенсия жамғармаси томонидан айрим хизматлар тақдим этилиши вақтинча тўхтатилади\nПенсиянгиз қанча ошди?\nҚамоқдагиларга пенсия тўлаш режалаштирилмоқда\nПенсияни ҳисоб-китоб қилишда ЭКИҲнинг ўн баробаридан ортиқ бўлмаган миқдордаги ўртача ойлик иш ҳақи олинади


Тушкунликни енгиш — Dilkashradio.com\nАссалому алайкум қадрли аёллар. Бугунги мавзунинг номи сизга жуда таниш деб ўйлайман. Тушкунлик ҳар бир инсонни ҳаёти давомида ҳеч бўлмаганда икки ёки уч марта учрайди. Статистик маълумотларга кўра, 20 фоиз аёллар 15 фоиз эркаклар тушкунликка тушар экан. Аёлларнинг кўпчилиги оила ташвишлари, фарзандлар тарбияси, эрининг қариндошлари орасидаги муаммолар ва ишига боғлиқ яна бошқа муаммолар билан тушкунликка тушар экан. Эркакларда эса бу бир оз бошқача, улар кўпроқ ишига боғлиқ муваффақиятсизликлар, бизнесда омади келмаганликдан ёки ишлари юришмаётганлигидан тушкунликка тушади. Тушкунликка тушишда аёл кишининг организми ҳам катта рол ўйнайди. Тушкунликка тушишга эркаклардан кўра кўпроқ аёллар мойилроқ бўладилар. Аёлларда ҳар ой маълум бир даврда тушкунликка мойиллик ортади. Бу ҳайз цикли жараёнидир. Бу даврда аёл киши кўпроқ ўзининг организми қандай ишлашини билиб олса, ўша пайтдаги жиззакилик, бош оғриғи, ва тушкунликларни енгиши осон бўлади. Бу ҳақида у уйидагиларни ва эрини ҳам огоҳлантириб қўйса фойдадан ҳоли бўлмайди. Бу даврда гормонлар бошқа пайтдагидан кўра бошқача ишлайди. Шунинг учун ҳам организмда ўзгаришлар содир бўлади. Келинг тушкунликни келтириб чиқарадиган тўртта асосий сабабларни кўриб чиқамиз:\nЖуда интилувчан аёл бирорта муваффақиятсизликка учраганда. Асосан имонли аёллар иложи борича яхши она, яхши рафиқа ва яхши инсон бўлишга интилади. Бу йўлда бирорта муваффақиятсизликка учраса, тушкунликка тушиб қолишлари мумкин.\nБахтли бўлишга интилаётганда одамлар ёки бирор бир ҳолат унга тўсқинлик қилганида. Аёл кишининг ҳаётда вазифаси жуда кўп. У уйда рафиқа ва она бўлиши билан бирга ишхонада яхши ходим ҳам бўлиши мумкин. Ишхонадаги ким ўзарга ишлаш, оиладаги қайнона ёки қайинсингил орасидаги келишмовчиликлар, беэътибор эр, кутилмаган ҳомиладорлик, моддий танқисликлар аёлни осонгина тушкунликка тушишига сабаб бўлади.\nЎзи ҳақида тўғри фикрда бўлмаслик, ҳурматга лойиқ бўлмасликдан қўрқиш. Аёлдаги ўзига нисбатан ишончсизлик, турмушда романтик севгининг йўқлиги, ёки жинсий қониқмаслик ҳам тушкунликка сабаб бўлади.\nХудонинг иродасига бўйсунмаслик ёки виждонига қулоқ солмаслик. Бу энг охирги ва энг муҳим сабаб ҳисобланади. Илёс Худонинг иродасига бўйсунмай, Жезебелдан қўрқиб тоққа қочиб кетганида жуда ҳам тушкунликка тушган эди. У Худога: “Бўлди етар, Худойим энди жонимни олиб қўя қол”, деган эди. Ёки бўлмаса Юнус ҳам: “Ундан кўра ўлганим яхши эди”, деган. Аммо Худо уларга қандай муносабатда бўлгани эсингиздами? Худо уларга мулойимлик билан ғамхўрлик қилган. Уларни тушкунликдан олиб чиққан. Биз ҳаётда қандай сабаблар билан тушкунликка тушган бўлсак ҳам, бунга Худонинг давоси бор ва у ишончли. У биздан бутунлай Унга боғлиқ бўлишимизни истайди. Агар биз бор йўғи: «Худовандим мени бу тушкунликдан қутқар”, десак, У ўзининг қудратини исботлайди. Биз керак пайтда бошқаларга тасалли Бера олишимиз учун у бизга тасалли беради. Худо биз сўраган ёки ҳаёл қилганимиздан ҳам ортиғини бажаришга қодир. У биздаги ташвишларни кучга, салбий туйғуларни ижобийга айлантира олади. У биз эришишимиз мумкин бўлган энг яхши маслаҳатчи ва Дўст! У бизга қоронғуликдан ёруғликка ўтишимизга ёрдам беради. Ҳар қандай тушкунлик бизни Худодан ажрата олмайди. Бундай пайтларда Худо ҳеч қачон сизни ташлаб кетмаслигини эсга олинг. Муқаддас Калом сизга Унинг ваъдаларини эслаб олишингизга ёрдам беради. У Ўзининг Каломи орқали бизга жуда кўп ваъдалар берган. У Ўз сўзига содиқдир. Ҳеч қачон Ўз ваъдасини унутмайди. Биз ҳар қанча тушкунликка тушмайлик, Унинг инояти билан яна тура оламиз. Фақат У бизнинг инсонлигимизни билади ва ҳар қандай ҳолатда ҳам бизга ёрдам беради. Худованднинг тасаллиси доимо сизга ёр бўлсин!


Нико Ковач Бундеслига клубида иш бошлади\nХорватиялик мутахассис Нико Ковач Германия Бундеслигасига қайтди.\n«Вольфсбург» клуби расмий сайти Нико Ковач бош мураббий этиб тайинланганини эълон қилди. 50 ёшли мутахассис билан 2025 йилга қадар шартнома имзоланди. Нико бунгача жамоани бошқарган Флориан Кофельдт ўрнида ишлайди.\nКовач бунгача Бундеслигада «Айнтрахт» ва «Бавария»ни бошқарган эди. 2020-2021 йилларда эса «Монако» устози сифатида фаолият юритган.\nМаълумот учун, «Вольфсбург» мавсум якунига кўра 34 очко билан Бундеслигада 12-ўринни эгаллади.


Касби туманининг Майманоқ маҳалласида ёш тадбиркор Бобир Ўлмасов томонидан нон маҳсулотлари ишлаб чиқариш фаолиятининг йўлга қўйилиши натижасида 7 нафар кишининг иш билан бандлиги таъминланди. Корхонада бир кунда 3 мингга яқин қолипли ва яна шунча уй нони, 1000 донагача патир ишлаб чиқариш имкони мавжуд.\n- Талабга қараб қувватни янада оширишимиз мумкин, - дейди ишбилармон. - Айни вақтда аҳоли томонидан тушаётган буюртмаларни бажаришдан ташқари, чакана савдо ташкилотларига ҳам маҳсулот етказиб бераяпмиз. Ҳар куни 1000 та атрофидаги қолипли ҳамда 1500 та уй нонини ҳудуддаги озиқ-овқат дўконлари орқали сотишга эришаяпмиз. Буюртмалар сони тобора кўпаймоқда. Шу боис яна қўшимча ишчилар олиб, қувватни ошириш ҳақида ўйлаяпмиз.\nТадбиркорнинг галдаги мақсадларидан бири мини кластер ташкил этишдир. Бу лойиҳа буғдойни етиштиришдан тортиб, уни чуқур қайта ишлаш ва бозорга юз фоиз тайёр маҳсулот ҳолида олиб чиқишгача бўлган барча босқичларни ўз ичига олади. Ташаббус амалга ошса, яна 50 дан ортиқ янги иш ўрни яратилиши аниқ.


10 Август 10:00\n«10 август куни буюк шоир ва мутафаккир Абай Қўнонбоев таваллудининг 175 йиллиги нишонланади. Бундан чорак аср олдин, Биринчи Президент - Елбасы Нурсултон Назарбоев ташаббуси билан Абайнинг 150 йиллиги ЮНЕСКО миқёсида нишонланди. Бугунги тўй бу ажойиб анъананинг давомидир. Egemen Qazaqstan ушбу юбилейга қатор тадбирлар режалаштирилганди. Аммо, дуниё бўйича эпидемия туфайли, биз унинг кўп қисмини онлайн форматга ўтказдик. Албатта, халқимиз бу касалликни мардонавор енгиб чиқади. Қийинчиликлар вақтинчалик, аммо Абай мероси абадийдир», - деди Президент.\nУнинг айтишича, Абай куни Қозоғистон Республикаси байрамлари рўйхатига киритилди.\n«Менинг топшириғимга биноан, Ҳукумат 10 августни «Абай куни» деб белгилаб, уни байрамлар рўйхатига киритди (аммо у иш куни бўлиб қолади). Буюк шоир меросига бағишланган тадбирлар ҳар йили ўтказилади. Масала юбилейда эмас, балки улуғ шахснинг асарларини чуқур ўрганишдир. Абай руҳига ҳурмат кўрсатиш - бу унинг тамойилларига риоя қилиш, унинг ишончига содиқ қолишдир. Шундагина биз ёш авлод онгига қадимий қадриятларни сингдирамиз. Биз буюк мутафаккирнинг ахлоқий ҳаёти ва таълимотлари ҳақида гапиришдан чарчамаймиз. Абайнинг маънавий тамойилларига мувофиқ замонавий қозоқ жамиятини ривожлантириш айниқса муҳимдир. Мен бу ҳақда «Абай ва Қозоғистон XXI асрда» мақоласида батафсил тўхталдим. Бу йил халқаро «Абай йили» бўлди. Дунёнинг кўплаб мамлакатлари унинг асарларига эътибор қаратмоқда. Қозоғистон ташаббуси ва ЮНЕСКО кўмаги билан буюк шоиримизнинг 175 йиллиги дунё миқёсида нишонланади», - дея таъкидлади Давлат раҳбари.\n#Маънавият #Абай #Маданият